Wajib patuhi Akta 446 prasyarat bawa masuk pekerja asing

PUTRAJAYA, 9 Mac - Kementerian Sumber Manusia, akan menguatkuasakan Akta Standard Minimum Perumahan, Penginapan dan Kemudahan Pekerja 1990 (Akta 446) sebagai satu prasyarat sebelum majikan dapat membawa masuk pekerja asing.

Menterinya, Datuk Seri M Saravanan. berkata, kemasukan pekerja asing tidak akan diluluskan jika majikan tidak dapat meyakinkan Jabatan Tenaga Kerja (JTK) dengan kemudahan yang disediakan bersesuaian dengan jumlah pekerja yang dimohon.

Jabatan Tenaga Kerja (JTK) akan mengeluarkan kerangka kerja khas dalam masa terdekat bagi pembinaan Kuarters Pekerja Berpusat (CLQ) kepada pemaju dalam memenuhi spesifikasi dan piawaian.

Ia selaras dengan Ordinan Darurat (Standard Minimum Perumahan, Penginapan dan Kemudahan Pekerja) (Pindaan) 2021 yang berkuat kuasa 26 Februari lalu.

Datuk Seri Saravanan merasmikan Majlis Sambutan 365 hari pencapaian Menteri Sumber Manusia di Putrajaya.

Mengenai pencapaian Kementerian selama setahun, beliau berkata, sebanyak 2.7 juta warga kerja dapat dikekalkan, selain 300,000 majikan dan industri dapat bertahan ketika negara berdepan pandemik COVID-19.

Menyentuh mengenai hala tuju 2021, antara fokus Kementerian sumber manusia, adalah untuk peningkatan keupayaan institusi latihan, mewujudkan Pusat Sumber Manusia Negara, dan peningkatan aspek perlindungan sosial serta kemahiran pekerja.


Vaksin COVID-19: Cadangan sijil digital lepas lengkap dua dos suntikan akan diperhalusi

KUALA LUMPUR, 9 Mac - Cadangan untuk memberikan sijil digital kepada individu yang telah melengkapkan dua dos suntikan vaksin COVID-19 akan diperhalusi.

Manakala individu yang tidak boleh menerima suntikan vaksin, mungkin akan diberikan sijil pengecualian bagi menggantikan passport vaksin.


Kerajaan akan umum skim perlindungan pampasan kepada penerima vaksin Isnin depan

KUALA LUMPUR, 9 Mac - Kerajaan akan mengumumkan skim perlindungan pampasan kepada penerima vaksin COVID-19 pada hari Isnin depan.

Skim tersebut akan diumumkan secara terperinci oleh Menteri Kesihatan, Datuk Seri Dr Adham Baba.

Skim tersebut bagi membantu mana-mana individu yang menerima kesan negatif akibat suntikan vaksin.


TDM terlibat penugasan Op Benteng dan Op Penawar diberi keutamaan menerima suntikan vaksin

SENAWANG, 9 Mac - Pegawai dan anggota Tentera Darat Malaysia (TDM) yang terlibat dalam penugasan Op Benteng dan Op Penawar serta dalam Kor Kesihatan akan diberi keutamaan sebagai penerima awal suntikan vaksin COVID-19.

Panglima Briged Pertama Infantri Malaysia, Brigedier Jeneral Anuar Abdul Wahab berkata, ia melibatkan 108 individu termasuk pegawai yang mempunyai keperluan bertemu dengan orang ramai dengan kerap.

Jumlah itu adalah sebahagian daripada keseluruhan 2,500 anggota dan pegawai dari Markas Briged Pertama Infantri Malaysia.

Jelasnya ketika ditemui pada program vaksinasi COVID-19 di Kem Senawang.

Markas Briged Pertama Infantri Malaysia hari ini memulakan program vaksinasi mereka dengan pemberian vaksin kepada 36 anggota dan pegawai daripada kumpulan barisan hadapan COVID-19.


Sebarang maklumat berkaitan penjualan vaksin secara dalam talian perlu dilapor kepada KKM

KUALA LUMPUR, 9 Mac - Kementerian Sains, Teknologi dan Inovasi (MOSTI) telah menerima laporan berhubung penjualan vaksin secara dalam talian.

Justeru Khairy Jamaluddin meminta orang ramai yang mempunyai sebarang maklumat berhubung perkara tersebut membuat laporan kepada Kementerian Kesihatan.

Jelasnya kepada media selepas mengadakan lawatan ke Pusat Pemberian Vaksin (PSV) Pusat Perubatan Universiti Malaya (PPUM).

Sebelum ini, Ketua Pengarah Kesihatan Tan Sri Dr Noor Hisham Abdullah memaklumkan iklan penjualan vaksin COVID-19 secara dalam talian adalah palsu.


KPT bersetuju tanggung bayaran proses UPUOnline bagi sesi akademik 2021/2022

KUALA LUMPUR, 9 Mac- Kementerian Pengajian Tinggi (KPT) bersetuju untuk menanggung sepenuhnya bayaran proses UPUOnline bagi sesi akademik 2021/2022.

Menterinya, Datuk Seri Dr. Noraini Ahmad berkata ia bagi membantu calon melanjutkan pengajian ke Institusi Pendidikan Tinggi Awam (IPTA) dan Institusi Latihan Kemahiran Awam (ILKA).

Beliau ditemui selepas menjadi tetamu Selamat Pagi Malaysia di ibu negara. Permohonan kemasukan ke IPTA dan ILKA bagi sesi akademik 2021/2022 boleh dibuat terus di laman sesawang UPUOnline. Tempoh permohonan dibuka bermula 4 Januari hingga 31 Mac bagi semua kategori pemohon.Bagi tempoh pilihan program pengajian pula berbeza mengikut kategori masing-masing yang bermula hari ini dan berakhir pada 31 Mac.


Kerajaan Kedah terus komited menyelesaikan setiap masalah

LANGKAWI, 9 Mac- Kerajaan negeri Kedah tidak pernah meminggirkan mana-mana masyarakat di negeri ini.  Setiap masalah dapat diselesaikan menerusi perbincangan dan mengenal pasti punca masalah yang ditimbulkan.

Menurut Exco Negeri Kedah, Azman Nasrudin, masyarakat India di negeri ini tidak seharusnya berasa diri mereka telah dipinggirkan.

Beliau yang bertanggungjawab dalam menjaga hal ehwal masyarakat di Kedah, memberitahu kerajaan negeri akan terus komited menyelesaikan setiap masalah yang dibangkitkan.Selain itu, beliau turut resah dengan penyebaran berita palsu yang sering menggugat keharmonian masyarakat India di negeri ini.  Antara isu yang sering dimainkan ialah masalah tanah kuil dan juga tanah perkuburan masyarakat itu.  Beliau ditemui media selepas membuat perjumpaan dengan masyarakat India di Pulau Langkawi.


COVID-19, pertemuan PM dan Raja Salman diadakan secara virtual

RIYADH, 8 Mac - Menteri Luar Negeri, Datuk Seri Hishammuddin Tun Hussein mengulas sesi menghadap Raja Salman Abdulaziz Al Saud yang akan diadakan secara maya.  Jelasnya, ia pertama kali dibuat oleh pemerintah Arab Saudi itu sejak penularan pandemik COVID-19.

Mengulas lanjut, Datuk Seri Hishammuddin memaklumkan, sesi perjumpaan di Istana Al-Yamamah esok hanya akan dihadiri oleh Perdana Menteri, Tan Sri Muhyiddin Yassin bersama tiga yang lain.

Selain beliau, dua lagi adalah Ketua Setiausaha Kementerian Luar Negeri, Datuk Seri Muhammad Shahrul Ikram Yaakob dan Duta Besar Malaysia ke Arab Saudi, Datuk Abd Razak Abdul Wahab.


Bersejarah, PM bakal disambut Putera Mahkota Mohammed bin Salman

RIYADH, 8 Mac - Menteri Luar Negeri, Datuk Seri Hishammuddin Tun Hussein dalam sidang medianya menjelaskan, keputusan Putera Mahkota Mohammed bin Salman untuk menyambut ketibaan Perdana Menteri, Tan Sri Muhyiddin Yassin dibuat sendiri oleh baginda.  Ia merupakan penghormatan tertinggi kerana tidak pernah dilakukan oleh baginda sebelum ini.


Malaysia berjaya perolehi tambahan tujuh juta dos vaksin keluaran Pfizer-BioNTech

PUTRAJAYA, 8 Mac - Menteri Sains, Teknologi dan Inovasi, Khairy Jamaluddin memaklumkan Malaysia berjaya memperoleh tambahan tujuh juta dos lagi vaksin keluaran Pfizer-BioNTech.

SekaIi gus, menjadikan keseluruhan 32 juta dos vaksin bakal diterima daripada Pfizer tahun ini.

Pfizer turut menawarkan tambahan 20% dos vaksin bagaimanapun kerajaan masih mempertimbang tawaran itu.

Khairy juga memaklumkan, kumpulan ketiga vaksin Pfizer dijangka tiba di negara ini pada 11 Mac manakala masing-masing 100,000 dos vaksin Sinovac akan diterima pada 15 dan 19 Mac ini untuk kegunaan fasa pertama Program Imunisasi COVID-19 Kebangsaan.

Pada masa sama, Malaysia akan mempercepat rundingan bersama syarikat bioteknologi China, CanSino Biologics yang mengeluarkan vaksin COVID-19 satu dos.

Ia pilihan lebih baik berbanding vaksin keluaran Johnson & Johnson yang hanya dapat membekalkan 2 juta dos pada suku keempat tahun ini.


KKM bersedia kendali vaksinasi jemaah haji

PUTRAJAYA, 8 Mac - Menteri Kesihatan, Datuk Seri Dr Adham Baba memaklumkan fasiliti Kementerian Kesihatan berupaya mengendalikan pemberian vaksin COVID-19 kepada jemaah haji Malaysia sekiranya ibadah haji dibenarkan tahun ini.

Suntikan vaksin akan dilaksanakan bermula Mei ini.

Jemaah haji Malaysia akan diberikan vaksin sama ada Pfizer-BioNTech atau Sinovac dan kemungkinan AstraZeneca sekiranya ia sampai ke Malaysia lebih awal.


Program Imunisasi COVID-19 Kebangsaan bakal libatkan pengamal perubatan am swasta

PUTRAJAYA, 8 Mac - Kerajaan bersetuju melibatkan pengamal perubatan am swasta dalam Program Imunisasi COVID-19 Kebangsaan bagi memaksimumkan pengagihan vaksin kepada rakyat.

Menteri Kesihatan, Datuk Seri Dr Adham Baba berkata, pengamal perubatan am swasta akan diberi peranan dalam pemberian vaksin untuk fasa dua dan tiga pada April dan Mei depan.

Justeru, Protect Health Corp Sdn Bhd dilantik sebagai badan pelaksana pengamal perubatan am swasta dalam program tersebut.

Beliau memaklumkannya dalam sidang media bersama Menteri Sains, Teknologi dan Inovasi, Khairy Jamaluddin di Putrajaya.

Tambah Datuk Seri Dr. Adham, pengamal perubatan am swasta yang berminat menyertai program bagi fasa kedua dan ketiga perlu berdaftar bermula hari ini melalui www.protecthealth.com.my.


1,529, kes positif harian terendah sejak pelaksanaan Ordinan Darurat

PUTRAJAYA, 8 Mac - Kes sembuh hari ini 2,076 mengatasi kes baharu 1,529.

Sekali gus menurunkan jumlah kes aktif kepada 19,778.

Lapan kes kematian turut dilaporkan menjadikan jumlah kumulatif kes kematian 1,177.


Wanita perlu berani hadapi cabaran

KEDAH, 8 Mac - RTM Kedah juga tidak ketinggalan mengadakan sambutan sebagai menzahirkan rasa bangga dan penghargaan dengan peranan yang dimainkan golongan wanita. Pengarah Penyiaran Kedah , Sharimah Abu Bakar berkata, wanita bukan sahaja memainkan peranan penting dalam keluarga malah mempunyai tanggungjawab besar yang harus dipikul sebagai  profesional dalam kerjaya masing-masing. Beliau turut menyeru wanita di luar sana supaya berani dalam menghadapi apa jua cabaran yang mendatang.

Beliau ditemui selepas menjadi tetamu di konti Radio Malaysia Kedahfm di Alor Setar.  Beliau turut menyampaikan jambangan bunga kepada petugas dan kakitangan wanita jabatan sebagai tanda penghargaan.


Sungai Kim Kim tercemar lagi, ujian sampel air akan diketahui hari ini atau esok

KLUANG, 8 Mac - Genap dua tahun insiden pencemaran Sungai Kim Kim, Pasir Gudang, Johor.  Semalam, sungai tersebut dilaporkan kembali tercemar.  Kementerian Alam Sekitar dan Air, KASA memaklumkan, pihaknya menerima aduan selepas berlakunya perubahan air sungai itu kepada warna hitam semalam.

Menterinya, Datuk Seri Tuan Ibrahim Tuan Man berkata, Jabatan Alam Sekitar sudah diarah memantau dan mengenal pasti punca pencemaran berkenaan dengan menggunakan dron.  Setakat ini, sampel air sudah diambil dan keputusannya dijangka diketahui hari ini atau esok.

Beliau bmerasmikan Majlis Undian Perdana Kerja-Kerja di bawah peruntukan Kementerian Alam Sekitar dan Air di Kluang, Johor.  Menerusi majlis itu, Johor menerima peruntukan lebih RM50 Juta bagi kerja-kerja pemuliharaan dan pemulihan sungai bagi mengatasi isu banjir serta hakisan pantai.


Kejutan sempena Hari Wanita hargai jasa petugas KelantanFM

KELANTAN, 8 Mac - Petugas wanita Kelantan FM menerima kejutan dengan menerima hadiah bunga mawar dan kek bersempena Sambutan Hari Wanita Sedunia.

Ia sebagai menghargai jasa, pengorbanan serta kebangkitan mereka dalam mendepani cabaran khususnya dalam suasana pandemik COVID-19.

Pengarah Penyiaran Kelantan, Wan Azhan Wan Hamat berkata, Ia juga bagi membangkitkan semangat dan keceriaan dalam kakitangan yang merupakan petugas barisan hadapan yang sentiasa komited dalam melaksanakan tugas sama ada di pejabat, konti mahupun di lapangan.

Beliau ditemui selepas Perhimpunan Bulanan sempena Sambutan Hari Wanita Sedunia Jabatan Penyiaran Kelantan di Wakaf Che Yeh. Pengisian lain antaranya ialah tazkirah berkaitan peranan wanita, ibu serta isteri yang disampaikan penceramah jemputan, Ustaz Mokhtar Yaakob.


Pengorbanan petugas barisan hadapan wanita perlu seimbangkan komitmen kerja dan keluarga

KUALA LUMPUR, 8 Mac - Peranan wanita dalam menempuhi cabaran sepanjang penularan pandemik covid-19 tidak dapat disangkal lagi terutamanya mereka yang berkerja sebagai petugas barisan hadapan.

Ketua Pengarah Jabatan Penyiaran Malaysia Datuk Ruzain Idris berkata, golongan wanita terlibat perlu menyeimbangkan antara tuntutan kerja dan tanggungjawab terhadap keluarga.

Beliau berharap komitmen yang diberikan khususnya kakitangan jabatan penyiaran dapat dikekalkan.

Beliau berkata demikian selepas menjadi tetamu Rancangan Selamat Pagi Malaysia di Angkasapuri.


33 kontraktor peroleh projek RM3.146juta

BANDAR BAHARU, 8 Mac - Seramai 33 kontraktor berjaya memperoleh pelbagai projek di Daerah Bandar Baharu, Kedah dengan nilai keseluruhan berjumlah RM3.146 juta.  Kesemua kontraktor berkenaan dipilih pada Majlis Cabutan Kerja Undi Secara Dalam Talian Fasa 1 Negeri Kedah, baru-baru ini.  Pegawai Daerah Bandar Baharu, Mohamad Subhi Abdullah berkata, projek tersebut dibawah seliaan Pejabat Daerah dan Tanah Bandar Baharu, Jabatan Kerja Raya serta Jabatan Pengairan dan Saliran, Kulim/Bandar Baharu.  Kesemuanya melibatkan kerja-kerja penyelenggaraan jalan, baik pulih bangunan,sistem perparitan dan sebagainya.  Mohamad Subhi bercakap pada Majlis Penyerahan Inden Kerja berkenaan.


Pendidikan kaunseling psiko, bantu salah faham mengenai imunisasi

PADANG BESAR, 8 Mac - Bagi membantu masyarakat mengelak salah faham mengenai Program Imunisasi COVID-19 Kebangsaan, kaunseling psiko pendidikan perlu dijalankan.

Langkah itu bertujuan mengurangkan stigma dan pandangan buruk terhadap penerimaan suntikan vaksin.

Raja Muda Perlis, Tuanku Syed Faizuddin Putra Jamalullail bertitah antara info yang perlu disampaikan termasuk pendidikan mengenai vaksin, kesannya serta kepentingannya kepada inividu dan masyarakat.

Titah baginda lagi, dalam usaha itu, peranan masyarakat membantu mendepani jaringan maklumat yang luas juga penting

Tuanku Syed Faizuddin menyampaikan agihan bantuan zakat sempena program MAIPs Peduli Menjejaki dan Menyantuni Asnaf di Masjid Al-Hakam, Kampung Kok Klang, Mata Ayer.

Baginda turut menyantuni tiga keluarga asnaf di rumah mereka, selain meninjau dua kebun tanaman hasil usaha dua orang asnaf.


Pelan Strategik Melakaku Maju Jaya 2035 pacu pertumbuhan ekonomi negeri

AYER KEROH, 8 Mac- Pelan Strategik Melakaku Maju Jaya (PSMJ) 2035 dijangka berupaya memacu pertumbuhan ekonomi negeri sekaligus menjadikannya sebuah negeri maju dan berdaya saing dalam tempoh 15 tahun akan datang.

Ketika menyatakan komitmen itu, Ketua Menteri, Datuk Seri Sulaiman Md Ali, yakin menerusi 175 strategi yang difokuskan, dapat mencapai pembangunan negeri yang holistik dan komprehensif. PSMJ 2035 diperkenal bagi tujuan persediaan menghadapi Revolusi Industri 4.0 (IR 4.0) selain tuntutan teknologi pada masa akan datang.  Kerajaan negeri turut menyasarkan, PSMJ 2035 menjadi rujukan utama bagi semua agensi di Melaka bagi membantu merealisasikan hasrat memajukan negeri ini.  Beliau berkata demikian selepas melancarkan Pelan Strategik Melakaku Maju Jaya (PSMJ) 2035 di Pusat Dagangan Antarabangsa Melaka (MITC), Ayer Keroh.


Usahawan didenda miliki produk kosmetik tidak bernotifikasi KKM

PETALING JAYA, 8 Mac - Padah memiliki produk kosmetik yang tidak bernotifikasi Kementerian Kesihatan (KKM), seorang usahawan produk kecantikan didenda RM10,500 oleh Mahkamah Majistret Petaling Jaya.

Majistret M. Barath menjatuhkan hukuman terhadap Fatin Amiera Zainal berusia 32 tahun selepas mengaku bersalah atas lima pertuduhan yang disabitkan.

Tertuduh, yang juga selebriti media sosial boleh dipenjara selama tujuh bulan sekiranya gagal membayar jumlah denda itu.

Mengikut pertuduhan pertama hingga kelima, tertuduh didakwa memiliki pelbagai jenis barangan kosmetik yang tidak bernotifikasi KKM antararanya Amyera Beauty My Secret Cleanser, Night Cream, Flawless Booster Cream dan Flawless Acne And White Cream.

Kesemua kesalahan itu didakwa dilakukan di premis miliknya di Bandar Damansara Perdana pada Februari 2019.

Tertuduh mewakili Syarikat Amyera Beauty mengakui kesilapan itu kerana tidak memperbaharui produknya selepas tamat tarikh luput meskipun telah didaftarkan dibawah KKM.

Pertuduhan dibuat mengikut Peraturan-peraturan 18A(1) Peraturan-peraturan Kawalan Dadah Kosmetik 1984 iaitu kesalahan di bawah Peraturan 18A(15) peraturan sama dan boleh dihukum dibawah Seksyen 12(1) Akta Jualan Dadah 1952.


Kenyataan negatif oleh golongan anti-vaksin, hanya mengelirukan dan perlekeh usaha selamatkan rakyat

LABUAN, 8 Mac - Kewujudan golongan anti-vaksin hanya bertujuan untuk memperlekeh usaha kerajaan dalam melaksanakan Program Imunisasi COVID-19 Kebangsaan.

Demikian ditegaskan Ketua Bahagian Parti Pribumi Bersatu (PPBM) Labuan, Datuk Suhaili Abdul Rahman. Kenyataan mereka sering menimbulkan kekeliruan kepada rakyat, sedangkan usaha puluhan billion ringgit kerajaan itu bertujuan memastikan nyawa rakyat di negara ini terjamin dan selamat.  Beliau menerima vaksin pertama COVID-19 di Klinik Kesihatan Membedai.


KELANTAN: Padah mengaku kerabat raja, warga emas ditahan

KOTA BHARU, 8 MAC - Seorang lelaki ditahan selepas menyamar sebagai kerabat Diraja Kelantan termasuk menawarkan gelaran Datuk dan meminta sumbangan daripada syarikat kononnya untuk diagihkan kepada orang awam.

Suspek yang juga seorang warga emas itu ditahan di Machang, Kelantan pada 27 Februari lalu.

Suspek yang berusia 69 tahun itu turut menggunakan gelaran Datuk palsu dan aktif melakukan penyamaran sejak tahun lalu.

Ketua Polis Kelantan, Datuk Shafien Mamat, berkata kegiatan lelaki itu terbongkar selepas polis menerima laporan daripada pihak Istana Kelantan. Susulan itu, polis memberkas seorang penjawat awam di Machang dan merampas satu kad mempunyai gambar serta penama bergelar Datuk.

Hasil soal siasat membawa kepada penahanan suspek yang mengaku kerabat Diraja Kelantan.

Suspek yang tidak bekerja akan dituduh di Mahkamah Majistret Tumpat.


Sesi Sekolah: Pelajar patuhi SOP yang ditetapkan

LABUAN, 8 Mac- Lebih 6,000 murid tahun tiga hingga enam di Wilayah Persekutuan Labuan memulakan sesi persekolahan secara bersemuka di 17 sekolah rendah. Dalam tinjauan yang dibuat menyaksikan pematuhan Prosedur Operasi Standard (SOP) sepertimana yang telah ditetapkan Kementerian Pendidikan, dalam mengekang penularan COVID-19, dalam kalangan guru, murid dan kakitangan sekolah. Pada 1 Mac lepas, 3,697 murid tahun satu, dua dan pendidikan khas di wilayah ini, telah memulakan sesi Pengajaran dan Pembelajaran (PdP) secara bersemuka.


KEDAH: Program Cakna Sri Gading, bantu pelajar kurang kemampuan

CHANGLUN, 8 MAC - Seorang pelajar kurang berkemampuan dari Sekolah Menengah Kebangsaan Changlun menerima tablet untuk mengulangkaji pelajaran di rumah bagi menghadapi Sijil Pelajaran Malaysia (SPM) secara persendirian, tahun ini.

Ia menerusi Program Cakna Sri Gading sekolah berkenaan dan sumbangan tablet itu diharap pelajar tersebut tidak ketinggalan dalam pelajaran.

Pelajar terbabit, Nurashima Faizal, 18 tahun, tidak dapat mengambil peperiksaan SPM, baru- baru ini kerana terlibat dengan kemalangan jalan raya pada tahun lalu.

Tambah memilukan, Nurashima yang menjadi yatim piatu selepas kedua-dua orang tuanya meninggal dunia terpaksa mengalas tanggungjawab menjaga adik-beradiknya. Dia yang kini menumpang di rumah ibu saudara di Felda Batu 8, Changlun,terus gigih mengulangkaji pelajaran yang tertinggal.  Sumbangan tablet itu membolehkan Nurashima berkongsi ilmu dan mengikuti Pengajaran dan Pembelajaran di rumah bersama adiknya Nur Aqilah Faizal yang berusia 16 tahun. Selain itu, sebanyak 20 unit tablet sumbangan warga pendidik SMK Changlun diagihkan kepada pelajar yang layak.


PAHANG: Penyerahan wang ihsan penduduk terjejas, dijangka selesai minggu depan

MARAN, 8 Mac - Penyerahan bantuan wang ihsan kepada 18,726 ketua isi rumah di seluruh Pahang yang terjejas banjir pada Januari lalu, dijangka selesai hujung minggu depan.

Secara keseluruhan, sejumlah RM9.4 juta diperuntukkan dengan setiap ketua isi rumah menerima RM500.

Pengerusi Jawatankuasa Kebudayaan, Perpaduan, Kebajikan Masyarakat, Pembangunan Wanita dan Keluarga Negeri, Datuk Seri Shahaniza Shamsuddin berkata, setiap daerah ketika ini sedang giat mengagihkan bantuan wang ihsan kepada setiap ketua isi rumah . Beberapa sesi pengagihan bantuan wang ihsan dilakukan memandangkan perlu mengikuti Prosedur Operasi Standard (SOP) yang digariskan bagi membendung jangkitan wabak COVID-19.  Beliau menyatakan demikiana selepas Majlis Penyerahan Wang Ihsan Banjir di Kampung Jara, Maran.


Tragedi MH370: Malaysia sedia teruskan usaha pencarian

KUALA LUMPUR, 7 Mac - Malaysia sedia meneruskan pencarian semula pesawat MH370 yang hilang sejak tujuh tahun lalu.

Menteri Pengangkutan, Datuk Seri Dr. Wee Ka Siong berkata, kerjasama tiga pihak dengan kerajaan Australia dan China boleh dilakukan bagi menjejaki lokasi pesawat dinaiki 239 penumpang dan kru berkenaan.

Beliau berucap di sidang media sempena memperingati tujuh tahun peristiwa hitam kehilangan MH370 yang mengorbankan 239 penumpang termasuk anak kapal.

Tiga tahun lalu, ketiga-tiga negara sepakat menangguhkan operasi pencarian pesawat sehingga mendapat maklumat sahih dan bukti kukuh baharu.

Setakat ini, usaha pencarian telah meliputi kawasan seluas 112,000 kilometer persegi.

MH370 hilang dari radar selepas berlepas dari KLIA ketika menuju ke Beijing.


PKPD Kampung Emperoh Jambu, Padawan, Kuching, Sarawak tamat esok

PUTRAJAYA, 7 Mac - Perintah Kawalan Pergerakan Diperketatkan (PKPD) di Kampung Emperoh Jambu, Padawan, Kuching, Sarawak, ditamatkan esok seperti yang dijadualkan.

Kenyataan Menteri Kanan Pertahanan, Datuk Seri Ismail Sabri Yaakob memaklumkan, keputusan diambil setelah penilaian risiko dibuat bersama pelbagai agensi dalam Jawatankuasa Teknikal PKP.

Sehingga kini, Kementerian Kesihatan (KKM) telah melaksanakan 368 ujian saringan dan daripada jumlah berkenaan secara kumulatif sebanyak 28 kes telah direkodkan.

KKM mengesahkan terdapat penurunan kes dan kluster adalah terkawal serta tiada lagi sampel saringan yang sedang menunggu keputusan.


COVID-19: 1,683 kes baharu, lagi 8 kluster dikesan

PUTRAJAYA, 7 Mac - Jumlah kes harian baharu terus terkawal dengan 1,683 kes dicatatkan hari ini.

Jumlah kes sembuh juga terus mencatatkan angka tinggi dengan 2,506 kes menjadikan jumlah kes aktif turun kepada 20,333.

Sementara itu tiga kematian direkodkan menjadikan jumlah korban akibat pandemik sebanyak 1,169.

Lapan kluster baharu direkodkan dengan lima daripadanya berkaitan tempat kerja, dua kluster pusat tahanan dan satu kluster melibatkan komuniti.

Di Selangor, kluster tempat kerja dikesan di Klang dan Hulu Langat.

Manakala di Sabah, ia ditemukan di Kota Kinabalu.

Kluster turut dikesan di Pontian Johor.

Di ibu negara, ia dikesan di Lembah Pantai.

Sementara itu, dua kluster tahanan membabitkan daerah Sibu di Sarawak dan Kangar, Perlis.

Manakala kluster membabitkan komuniti direkodkan Sibu, Sarawak.


Tun Dr Mahathir terima suntikan vaksin COVID-19

LANGKAWI, 7 Mac - Ahli Parlimen Langkawi, Tun Dr Mahathir Mohamad hari ini antara salah seorang penerima suntikan vaksin COVID-19.Beliau mendapat suntikan pada pukul 2.15 petang di Dewan Badminton Kompleks Sukan Langkawi LADA.

Turut menerima suntikan, isteri beliau Tun Dr. Siti Hasmah Mohd Ali serta 16 lagi individu dari Kementerian Kesihatan Daerah Langkawi.

Kementerian Kesihatan (KKM) menyasarkan 75,000 penduduk Langkawi menerima suntikan vaksin COVID-19 daripada keseluruhan hampir 110,000 penduduk.

Dalam pada itu, 1,278 petugas barisan hadapan di Langkawi dijangka selesai menerima suntikan dalam tempoh dua minggu sejak suntikan pertama pada 28 Februari lalu.


Tiga empangan air Melaka dijangka bertahan hingga September

LENDU, 7 Mac - Bekalan air di ketiga-tiga Empangan di Melaka dijangka mampu bertahan sehingga September depan susulan cuaca panas dan kering, sejak beberapa bulan lalu.

Ketua Menteri, Datuk Seri Sulaiman Md Ali bagaimanapun berkata, hujan lebat sejak petang semalam juga, dilihat membantu meningkatkan paras air di empangan.

Setakat ini, paras air di Empangan Durian Tunggal, Alor Gajah berada pada tahap 70.6 peratus, empangan Jus, Jasin 84.1 peratus, manakala Empangan Asahan, Jasin pada paras 99.9 peratus.

Beliau ditemui pemberita pada Program sihat@Masjid Tanah di Kompleks Japerun Lendu.


Kadar penggunaan elektrik sektor industri dijangka meningkat - Pengerusi TNB

KUALA NERANG, 7 Mac - Tenaga Nasional Berhad (TNB) menjangka kadar penggunaan bekalan tenaga elektrik khususnya melibatkan sektor industri akan kembali meningkat tahun ini.

Tahun lalu, kadar penggunaan bekalan elektrik melibatkan sektor industri turun antara 4 hingga 5 peratus berbanding tahun sebelumnya.  Pengerusi TNB, Datuk Seri Mahdzir Khalid berkata, penurunan tersebut disebabkan oleh penularan wabak COVID-19 yang menyebabkan sektor berkenaan tidak dapat beroperasi.  Ia sekali gus turut menjejaskan pendapatan keseluruhan syarikat utiliti negara, tahun lalu.

Beliau bercakap kepada pemberita selepas menghadiri Program Ceria Ke Sekolah bersama TNB di Pejabat Pendidikan Daerah Padang Terap.


KPWKM sasar 10,000 pekerjaan untuk wanita menjelang akhir tahun ini

JOHOR BAHRU, 7 Mac- Kementerian Pembangunan Wanita, Keluarga dan Masyarakat (KPWKM) menyasarkan 10,000 peluang pekerjaan khusus untuk wanita di seluruh negara, menjelang hujung tahun ini.Menterinya, Datuk Seri Rina Mohd Harun berkata, pihaknya akan bekerjasama dengan beberapa syarikat swasta bagi mencapai sasaran tersebut.

Sehingga kini dianggarkan kira-kira sepuluh buah syarikat terlibat dalam kolaborasi tersebut yang menawarkan peluang pekerjaan dalam pelbagai bidang.Jelas beliau, sudah tiba masanya pihak kementerian memberi bantuan jangka masa panjang dan bukannya secara sekali bantu.Program tersebut akan diadakan secara berterusan dan dikemas kini dari semasa ke semasa menerusi platform kementerian serta jabatan dan agensi terlibat.Pihaknya menerima banyak permohonan daripada pelbagai syarikat termasuk syarikat senarai awam bagi menyokong usaha kementerian termasuk dalam bidang yang didominasi golongan lelaki.


COVID-19: KPWKM, MDEC prihatin dengan usahawanita yang terjejas

KUALA LUMPUR, 7 Mac- Prihatin dengan usahawanita yang terkesan akibat pelaksanaan Perintah Kawalan Pergerakan (PKP) dan penularan COVID-19, Kementerian Pembangunan Wanita, Keluarga dan Masyarakat (KPWKM) menjalin kerjasama dengan Perbadanan Ekonomi Digital Malaysia (MDEC) bagi membantu golongan berkenaan.Timbalan Menterinya, Datuk Siti Zailah Mohd Yusoff berkata, ini terutamanya bagi usahawan dalam kelompok B40.

"Dengan menyediakan beberapa kursus dan program, kita dapat membantu golongan wanita terutamanya kumpulan B40 dalam mendepani cabaran."Individu yang ingin mendapatkan bantuan atau nasihat kaunseling boleh menghubungi Jabatan Pembangunan Wanita dan Masyarakat, atau melayari laman sesawang KPWKM.


Program Kebuniti dan Program Pertanian Organik: 3,000 kumpulan tani disasar terima manfaat

BELURAN, 7 Mac- Lebih 3,000 kumpulan tani komuniti disasar menerima manfaat menerusi Program Kebuniti dan Program Pertanian Organik Kementerian Pertanian dan Industri Makanan (MAFI).Menterinya, Datuk Seri Dr. Ronald berkata, RM50 juta diperuntukkan bagi menjayakan program itu menerusi Rancangan Malaysia Ke-12, sekali gus membantu masyarakat luar bandar menjana pendapatan.

"Matlamat utama adalah untuk meningkatkan pendapatan masyarakat tani di luar bandar."

"Penglibatan tunjuk ajar yang dibuat oleh jabatan-jabatan yang terlibat ini akan dapat membangunkan masyarakat tani."Beliau mengulas perkara itu pada Majlis Mesra Bersama Kumpulan Tani Di Zon Lingkabau, di Dewan Kampung Timbulus, Beluran.Majlis turut menyaksikan simbolik penyampaian bibit tanaman pisang dan kelapa kepada sepuluh peserta yang terlibat dalam Program Kebuniti di Kampung Timbulus, Beluran.


Bantu pekerja sektor minyak, gas menerusi inisiatif PenjanaKerjaya

KUALA TERENGGANU, 7 Mac- Pekerja-pekerja dalam industri minyak dan gas turut menerima impak penularan COVID-19 terhadap ekonomi negara.Justeru, Pertubuhan Keselamatan Sosial (PERKESO) dengan kerjasama Terengganu Oil and Gas Council (TOGC) serta SRS Global Resources Sdn Bhd memberi fokus penempatan pekerjaan dan program latihan kepada pekerja yang kehilangan pendapatan.

Menurut Ketua Bahagian Perkhidmatan Pekerjaan PERKESO, Roshaimi Mat Rosely, inisiatif itu merupakan kesinambungan usaha kerajaan di bawah Program Pelan Jana Semula Ekonomi Negara, PenjanaKerjaya 1.0.  1,816 majikan telah menerima manfaat dengan pembayaran inisiatif pengambilan pekerja berjumlah RM6.02 juta termasuk RM1.92 juta di Terengganu.  Manakala menerusi PenjanaKerjaya 2.0, 40 majikan dari sektor minyak dan gas telah mendaftar dengan TOGC dengan menawarkan lebih 2,000 kekosongan jawatan.


Vaksin COVID-19: Beri kesedaran menerusi kuliah agama

IPOH, 7 Mac- Kerajaan Perak akan bekerjasama dengan Jabatan Agama Islam Perak dalam mendidik masyarakat tentang kepentingan pengambilan vaksin COVID-19 melalui kuliah agama di masjid atau surau.

EXCO Kesihatan, Sains, Alam Sekitar dan Teknologi Hijau Negeri Perak, Mohd Akmal Kamaruddin berkata, ia antara langkah yang diambil selain kempen yang dilaksanakan oleh Jabatan Penerangan.

Beliau ditemui media selepas perasmian program Kempen Pengumpulan Buangan Elektrik dan Elektronik di Chemor.


Kebenaran rentas daerah bakal rancak semula pelancongan Pahang

TEMERLOH, 7 Mac- Kerajaan Pahang menjangkakan sektor pelancongan akan pulih secara beransur-ansur selepas negeri itu berada dalam pelaksanaan Perintah Kawalan Pergerakan Pemulihan (PKPP). Pengerusi Jawatankuasa Pelancongan, Alam Sekitar dan Perladangan Negeri, Datuk Seri Mohd Sharkar Shamsuddin berkata, kebenaran merentas daerah juga membantu industri pelancongan Pahang.

Kelonggaran itu sekurang-kurangnya membolehkan rakyat melancong ke daerah lain yang mempunyai tempat menarik sekali gus merancak kembali aktiviti pelancongan.  Kedatangan pelancong ke Pahang merosot sejak tahun lalu dengan pendapatan pengusaha pelancongan susut lebih 50 peratus.  Beliau ditemui selepas menyempurnakan penyerahan kunci rumah bagi Program Rumah Rakyat Pahang (RRP) kepada lima orang penerima pertama terpilih di Dewan Undangan Negeri (DUN) Lanchang dan DUN Mentakab.  Secara keseluruhan, sebanyak 12 buah rumah RRP akan diserahkan kepada penduduk yang layak.


Jemputan Raja Salman penghormatan peranan besar Malaysia dalam pembangunan Asia Tenggara dan negara Islam

KUALA LUMPUR, 6 Mac - Menjadi ketua kerajaan pertama dijemput Raja Salman bin Abdulaziz Al-Saud ke Arab Saudi merupakan satu penghormatan besar diterima Perdana Menteri, Tan Sri Muhyiddin Yassin dan seluruh rakyat Malaysia.

Pakar Geostrategi, Azmi Hassan berpandangan, jemputan Penjaga Dua Masjid Suci itu juga mencerminkan kepercayaan Riyadh kepada kebolehan Kuala Lumpur untuk memainkan peranan besar dalam pembangunan Asia Tenggara dan negara-negara Islam.

Selain Arab Saudi, Perdana Menteri juga bakal mengadakan lawatan rasmi ke Emiriyah Arab Bersatu (UAE).

Pertemuan Tan Sri Muhyiddin bersama dua pemimpin penting di rantau Asia Barat itu bakal mencetuskan prospek masa depan lebih besar hubungan diplomatik dan perdagangan ketiga-tiga negara.

Mengulas penubuhan Jawatankuasa Strategik Peringkat Tertinggi (HLSC) di peringkat Menteri Luar, beliau berkata, usaha tersebut berupaya memastikan hala tuju pembangunan dapat diselaraskan dan dilaksana dengan sistematik.

HLSC akan membuka ruang kepada rundingan antara Kuala Lumpur-Riyadh dalam pelbagai bidang antaranya isu politik, keselamatan antarabangsa, pemulihan ekonomi pasca COVID-19 serta urusan haji dan umrah.

Malaysia dan UAE pula akan membincangkan penubuhan Gabungan Keselamatan Makanan Antarabangsa selain pengukuhan kerjasama industri minyak dan gas.


Kampung Serumah, Daerah Kecil Siburan dikenakan PKPD

KUALA LUMPUR, 6 Mac - Perintah Kawalan Pergerakan Diperketatkan (PKPD) di asrama, kilang dan tapak binaan Central Medicare, Hilir Perak, Perak, tamat sepertimana yang dijadualkan esok.

Kenyataan Menteri Kanan Pertahanan, Datuk Seri Ismail Sabri Yaakob menyebut, 2,074 ujian saringan telah dilaksana Kementerian Kesihatan dengan 1,650 kes positif COVID-19 telah direkodkan.

Kementerian Kesihatan juga telah mengesahkan terdapat penurunan kes dan kluster adalah terkawal.

Selepas penilaian risiko, PKPD di lokaliti itu ditamatkan seperti dijadualkan.

Kenyataan sama turut memaklumkan, bermula esok hingga 20 Mac, Kampung Serumah, Daerah Kecil Siburan, Serian, Sarawak dikenakan PKPD.

Pelaksanaan itu selepas Kementerian Kesihatan mengesahkan masih berlaku penularan kes melibatkan penduduk di lokaliti berkenaan.

Sehingga semalam, 416 ujian saringan telah dijalankan dan daripada angka itu, 21 kes positif COVID-19 dicatatkan.

Pelaksanaan PKPD ini bagi membolehkan Kementerian Kesihatan melaksanakan saringan secara bersasar ke atas 580 penduduk serta mengesan kontak rapat.


Pandemik COVID-19 negara berjaya dikawal

PUTRAJAYA, 6 Mac - Untuk hari ke-10 berturut-turut, kes aktif mencatat penurunan dengan kini berjumlah 21,159.

Ia dibantu jumlah kes sembuh, 2,548 yang melebihi kes jangkitan baharu, 1,680 yang dilaporkan hari ini.

Sementara itu, tujuh lagi kes kematian direkodkan dengan keseluruhan 1,166 korban pandemik tersebut setakat ini.


Empat lagi kluster baharu dikenal pasti

PUTRAJAYA, 6 Mac - Kenyataan Ketua Pengarah Kesihatan memaklumkan empat kluster baharu dikenal pasti hari ini melibatkan empat negeri masing-masing, Selangor, Johor, Melaka, dan Sarawak.

Tiga daripadanya berkaitan kluster tempat kerja dan satu kluster melibatkan komuniti.

Kluster Lagoon Selatan di Selangor merupakan sebuah syarikat pembersihan yang terletak di daerah Petaling.

Kluster Firma Dua di Johor membabitkan sebuah kilang yang terletak di Kawasan Perindustrian Tebrau 1, Johor Bahru.

Kluster baharu di Melaka pula melibatkan pekerja sebuah pasar raya di Jalan Haji Malek, Taman Kelubi, Jasin.

Manakala, satu kluster komuniti dikenalpasti di Bukit Tunggal, Julau, Sarawak.

Selain itu, terdapat 72 kluster dengan pertambahan kes baharu.

Sehingga kini, 713 kluster telah tamat manakala 478 kluster aktif.


Pihak swasta perlu tangguh dulu hasrat beli vaksin COVID-19

KUALA TERENGGANU, 6 Mac - Kerajaan akan memastikan sasaran 80% atau 26.5 juta penduduk dalam negara menerima vaksin COVID-19 secara percuma dapat dicapai terlebih dahulu

Ini selepas terdapat beberapa pihak swasta berhasrat membeli vaksin COVID-19 melalui kerajaan, satu-satunya saluran yang mempunyai akses dengan syarikat-syarikat pengeluar vaksin.

Timbalan Menteri Sains, Teknologi dan Inovasi, Datuk Ahmad Amzad Hashim berkata, pembelian vaksin COVID-19 oleh kerajaan setakat ini hanya tertumpu kepada usaha menjayakan Program Imunisasi COVID-19 Kebangsaan berikutan bekalan dunia yang terhad.

Beliau ditemui selepas menghadiri majlis perasmian Akademi Robotik TD1303 JAZRO di Kuala Terengganu.  Akademi yang pertama seumpamanya di negeri itu bagi mengetengahkan penguasaan kemahiran teknologi digital dalam kalangan generasi muda.


Jalur lebar percuma di kem tentera, balai polis perlu disediakan

PADANG BESAR, 6 Mac- Rangkaian jalur lebar secara percuma perlu disediakan di kem serta pusat latihan tentera dan polis di seluruh negara.

Menurut Timbalan Menteri Komunikasi dan Multimedia, Datuk Zahidi Zainul Abidin perkhidmatan itu akan memudahkan warga anggota keselamatan negara memperoleh informasi penting termasuk bagi tujuan pembelajaran kepada anak mereka.

Turut dicadangkan perkhidmatan jalur lebar percuma perlu disediakan di universiti seluruh negara.  Terdahulu beliau menyumbangkan kelengkapan pakaian sekolah kepada 400 pelajar terdiri daripada anak-anak anggota tentera, polis dan Jabatan Koreksional di Padang Besar, Perlis.


Melaka optimis sektor pelancongan bakal pulih

MASJID TANAH, 6 Mac- Keputusan kerajaan membenarkan rentas daerah bermula semalam akan memberi kesan positif kepada sektor pelancongan di Melaka seterusnya menjayakan Kempen Orang Melaka Melawat Melaka atau 'Melakan Visit Melaka 3.0' yang digerakkan semula baru-baru ini.Sektor itu dilaporkan terjejas kira-kira 70 peratus kesan Perintah Kawalan Pergerakan bagi mengekang penularan COVID-19.

Jelas Ketua Menteri, Datuk Seri Sulaiman Md Ali, walaupun aktiviti pelancongan hanya dapat berlangsung dalam negeri, namun ia tetap membantu memulihkan semula sektor berkenaan.  Beliau ditemui pemberita selepas mengadakan lawatan ke Pasar Tani Masjid Tanah.


Misi Bantuan (MAFI) Prihatin 2021: Sumbangan diagih kepada 500 penerima

KUALA TERENGGANU, 6 Mac- Misi Bantuan (MAFI) Prihatin 2021 untuk petani, nelayan dan penternak yang terjejas banjir pada penghujung tahun lalu dan awal Januari lepas terus menjadi keutamaan pihak Kementerian Pertanian dan Industri Makanan (MAFI). Terengganu menjadi negeri kelima dalam misi berkenaan melibatkan 500 penerima.

Timbalan Menterinya, Datuk Seri Ahmad Hamzah berkata, bantuan berkenaan sebagai sokongan kerajaan kepada mereka yang terjejas untuk bangkit kembali dalam sektor membekalkan sumber makanan.  Beliau ditemui media selepas menyempurnakan Program Misi Bantuan Pasca Banjir MAFI Prihatin 2021 di Kompleks Pelabuhan Perikanan Lembaga Kemajuan Ikan Malaysia (LKIM) Chendering, Kuala Terenganu.


Subsidi untuk pekebun kecil akan dikaji

PONTIAN, 6 Mac- Kementerian Perusahaan Perladangan dan Komoditi akan mengkaji langkah relevan bagi membantu pekebun kecil terutamanya dalam industri getah dan kelapa sawit supaya tidak terjejas ketika musim kemarau. Timbalan Menterinya, Datuk Seri Wee Jeck Seng berkata, langkah itu perlu berikutan komoditi merupakan antara penyumbang utama pendapatan negara.

Antara langkah dipertimbang untuk komoditi getah adalah pemberian subsidi agar harga komoditi itu tidak kurang daripada harga lantai iaitu RM2.50 sekilogram. Terdahulu, beliau menerima suntikan vaksin COVID-19 di Klinik Kesihatan Pontian.  Jabatan Meteorologi meramalkan cuaca panas akan berlarutan hingga pertengahan April susulan taburan hujan yang kurang dengan negeri di utara semenanjung dijangka mengalami keadaan lebih kering dan tempoh tanpa hujan lebih lama.


KPDNHEP lancar buku log lawatan penguatkuasa di stesen minyak

TUMPAT, 6 Mac- Bagi mencegah ketirisan penyelewengan bahan api bersubsidi ke negara jiran, Kementerian Perdagangan Dalam Negeri dan Hal Ehwal Pengguna (KPDNHEP) melaksanakan peti dan buku log lawatan penguatkuasa terutama di stesen minyak berhampiran sempadan. Menurut Menterinya, Datuk Seri Alexander Nanta Linggi, langkah itu diharapkan memberi impak berganda melalui kaedah 'omnipresence' atau meningkatkan kehadiran anggota pihak berkuasa.

Pelaksanaan peti dan buku log lawatan penguatkuasa itu dimulakan di stesen minyak Petronas Pasir Pekan hari ini.Jelasnya tawaran harga lebih murah di negara ini menyebabkan stesen minyak berhampiran sempadan menjadi sasaran pihak tidak bertanggungjawab untuk melakukan penyelewengan petrol atau diesel.  Terdahulu, beliau melancarkan Kempen Norma Baharu COVID-19 Sektor Peruncitan di Pasar Siti Khadijah.Ia bagi memastikan semua sektor mengambil tanggungjawab dalam pematuhan norma baharu pada tahap tinggi.Selaras usaha itu, KPDNHEP menyarankan peniaga beralih kepada sistem pembayaran digital sama ada melalui e-dompet atau kad debit.


Isu sempadan, guna tanah di Sungai Batu akan diselesaikan

MERBOK, 6 Mac- Isu sempadan dan guna tanah di sekitar kawasan Sungai Batu, Merbok yang dibangkitkan pihak tertentu akan diselesaikan segera. Rentetan itu, mesyuarat berkaitan isu tersebut antara Bahagian Perancang Ekonomi Negeri (BPEN), Pejabat Daerah Kuala Muda, Jabatan Warisan dan pasukan pengkaji sejarah diketuai Datuk Dr Mokhtar Saidin akan diadakan, Ahad ini.

Menteri Besar, Muhammad Sanusi Md Nor dalam satu kenyataan memaklumkan, mesyuarat akan dipengerusikan Timbalan Setiausaha Kerajaan Negeri(Pembangunan), Datuk Norizan Khazali.  Tahun lalu, semua pihak terbabit telah mengadakan perbincangan dan rundingan di tapak tersebut yang dikendalikan oleh Pengarah BPEN, Mahazi Ibrahim.  Bagaimanapun, penyelesaian menyeluruh belum dapat dimuktamadkan.  Seperti rakyat Kedah, Muhammad Sanusi mahu keagungan kerajaan negeri yang mempelopori tamadun awal Asia Tenggara yang bertapak di Sungai Batu diangkat sebagai mercu tanda kehebatan negeri. Justeru, tuduhan dan kecaman tidak berasas pihak tertentu terhadap kerajaan negeri tidak akan membantu usaha tersebut.  Sebaliknya, boleh meruntuhkan ketamadunan dan tradisi intelektual yang sedang diadaptasi ketika ini.


Pencemaran sungai: JAS Perak belum terima keputusan ujian sampel air

IPOH, 6 Mac- Penduduk setempat dinasihatkan supaya tidak menggunakan sumber air dari Sungai Kuang di Chemor, Perak yang dilaporkan tercemar dengan najis lembu baru-baru ini. Ia kerana Jabatan Alam Sekitar (JAS) Perak belum menerima keputusan ujian sampel air sungai tersebut.Sebagai langkah sementara, JAS telah meminta penternak terlibat untuk menyalurkan sisa kumbahan najis ke kolam takungan sementara.  Rosli berkata demikian selepas majlis perasmian program kempen pengumpulan buangan Elektrik dan Elektronik di Chemor, Perak.


Lombong emas: MEDAC sedia bantu jika penduduk peroleh lesen sah

KOTA BHARU, 6 Mac- Kementerian Pembangunan Usahawan dan Koperasi (MEDAC) sedia menyokong aktiviti perlombongan emas di Mukim Kechau, Kuala Lipis, Pahang sekiranya penduduk sudah mendapat lesen sah untuk berbuat demikian.

Menterinya, Datuk Seri Dr Wan Junaidi Tuanku Jaafar berkata, pihak kementerian juga akan membantu penduduk khususnya daripada aspek keusahawanan sekiranya mereka sudah memenuhi syarat dan kriteria ditetapkan.Beliau ditemui pemberita selepas merasmikan Kilang Pertukangan Emas Koperasi Makmur Malaysia Berhad di Kota Bharu.Minggu lalu, kerajaan negeri Pahang mengarahkan semua aktiviti melombong emas di kawasan tersebut perlu dihentikan serta-merta bagi mengelak keadaan tidak terkawal.Bagi penduduk yang mahu meneruskan aktiviti perlombongan termasuk di tanah sendiri, mereka perlu mendapatkan lesen daripada pihak berkuasa.


PM mula lawatan ke Asia Barat

KUALA LUMPUR, 6 Mac - Perdana Menteri, Tan Sri Muhyiddin Yassin berangkat ke Mekah untuk lawatan rasmi sulung ke Asia Barat hari ini.

Lawatan kerja itu bagi memenuhi jemputan Raja Salman bin Abdulaziz Al-Saud, Raja Arab Saudi yang juga penjaga dua masjid suci umat Islam.

Menerusi hantaran di laman Facebook rasmi beliau, Tan Sri Muhyiddin memaklumkan akan menunaikan umrah di tanah suci Mekah dan melakukan ziarah di Madinah terlebih dahulu, sebelum memulakan program rasmi di Istana Al-Yamamah di Riyadh, pada 9 Mac ini.

Dalam siri lawatan itu beliau juga dijadual mengadakan pertemuan dengan Putera Mahkota Mohammed bin Salman bin Abdulaziz Al-Saud, yang juga Timbalan Perdana Menteri dan Menteri Pertahanan Kerajaan Arab Saudi.

Pelbagai usaha akan dibincangkan bagi memperkukuhkan hubungan dua hala dan meneroka kerjasama baharu dalam bidang perdagangan, pelaburan dan hal ehwal Islam yang mampu melonjakkan hubungan baik sedia ada ke tahap yang lebih tinggi.

Dari Arab Saudi, Tan Sri Muhyiddin akan meneruskan lawatan rasmi sulung ke Emiriyah Arab Bersatu (UAE), untuk bertemu dengan Putera Mahkota Abu Dhabi Sheikh Mohamed bin Zayed Al Nahyan dan Perdana Menteri UAE yang juga Pemerintah Dubai, YM Sheikh Mohammed bin Rashid Al Maktoum.


SOP penganjuran Bazar Ramadan sedang dirangka

KUALA LUMPUR, 6 Mac - Satu syor Prosedur Operasi Standard (SOP) untuk mendapatkan kebenaran penganjuran Bazar Ramadan dan Aidilfitri sedang dirangka.

Menurut Menteri Wilayah Persekutuan, Tan Sri Annuar Musa, ia bakal dibentangkan kepada Majlis Keselamatan Negara minggu depan.

Namun, syor berkenaan perlu diteliti dan memerlukan kelulusan MKN sebelum ia dapat dilaksanakan.

Sekiranya mendapat kelulusan MKN, ia dijangka akan memberi peluang perniagaan kepada lebih 8,000 usahawan melibatkan tiga kawasan Wilayah Persekutuan.


Program vaksinasi di PKRC 2.0 berjalan lancar

SERDANG, 6 Mac - Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar berpuas hati dengan program vaksinasi untuk petugas di Pusat Kuarantin dan Rawatan COVID-19 (PKRC) 2.0 berjalan seperti yang dirancang.

Tambahnya, persekitaran yang selesa dan teratur memudahkan para petugas yang terlibat dalam program tersebut melakukan suntikan kepada penerima.

Beliau ditemui media selepas membuat tinjauan PKRC 2.0 di Dewan PKRC 2.0 MAEPS, Serdang.


Daftar vaksin kini boleh dibuat secara dalam talian dan panggilan telefon

PUTRAJAYA, 6 Mac - Orang ramai kini mempunyai pilihan kaedah tambahan bagi mendaftarkan diri dalam Program Imunisasi COVID-19 Kebangsaan.

Selain menerusi aplikasi MySejahtera, pendaftaran penerimaan vaksin COVID-19 kini boleh dilakukan menerusi laman web rasmi Jawatankuasa Khas Jaminan Akses Bekalan Vaksin COVID (JKJAV) di laman sesawang www.vaksincovid.gov.my.

Satu lagi kaedah adalah secara panggilan telefon ke talian 1800-888-828.

Setakat 3 petang semalam, lebih 2 juta rakyat Malaysia telah mendaftar untuk vaksinasi.


Dokumentari Khas '35 Tahun Menyulam Kasih-Dari Polo Ke Peterana' malam ini

PUTRAJAYA, 6 Mac - Seri Paduka Baginda Yang di-Pertuan Agong Al-Sultan Abdullah Ri'ayatuddin Al-Mustafa Billah dan Raja Permaisuri Agong, Tunku Hajah Azizah Aminah Maimunah Iskandariah menyambut ulang tahun perkahwinan yang ke-35 tahun hari ini.

Bersempena dengan detik bersejarah itu, Radio Televisyen Malaysia (RTM) akan menyiarkan satu dokumentari khas mengenai Istiadat Majlis Perkahwinan Diraja antara baginda berdua.

Siaran itu menerusi tiga saluran TV RTM di TV1 dan Berita Ehwal Semasa (BES) masing-masing pada 9 malam serta TV Okey pada 8 malam ini.

Mengimbas kembali kisah-kisah tentang kemanisan rumah tangga Baginda berdua, dokumentari bertajuk '35 Tahun Menyulam Kasih-Dari Polo Ke Peterana' berkongsi paparan mengenai Istiadat Majlis Perkahwinan Diraja Seri Paduka berdua yang berlangsung pada Mac 1986.

Bagi yang tidak berkesempatan menonton menerusi televisyen, anda boleh mengikuti siaran dokumentari tersebut menerusi portal online, RTM Klik dan RTM Mobile.


Pemaju diminta terlibat sediakan Kemudahan Penginapan Berpusat untuk pekerja perindustrian

KLANG, 5 Mac - Kementerian Sumber Manusia meminta pihak pemaju agar terlibat sama dalam menyediakan Kemudahan Penginapan Berpusat (CLQ) untuk pekerja perindustrian.

Ini sejajar penggubalan Ordinan Darurat (Standard Minimum Perumahan, Penginapan dan Kemudahan Pekerja) (Pindaan) 2021 dan dua peraturan baharu di bawah Akta Standard Minimum Perumahan, Penginapan dan Kemudahan Pekerja 1990 (Akta 446).

Menterinya, Datuk Seri M. Saravanan berkata, buat masa ini CLQ akan disediakan di Selangor, Pulau Pinang dan Johor.

Beliau merasmikan majlis pecah tanah CLQ Klang Sentral bertempat di Meru, Klang.

Pusat penginapan yang dibangunkan bersama oleh pemaju Titijaya Land Berhad dan Kumpulan Seri Meraga merupakan kemudahan asrama pekerja yang pertama dibina mengikut peraturan Akta 446.

CLQ Klang Sentral mampu menempatkan sehingga 30,000 pekerja dan dijangka siap dalam tempoh setahun.


PM mulakan lawatan rasmi ke Arab Saudi dan UAE mulai esok

PUTRAJAYA, 5 Mac - Perdana Menteri, Tan Sri Muhyiddin Yassin menjadi Ketua Kerajaan pertama menerima jemputan khas daripada Raja Arab Saudi, Raja Salman Abdulaziz Al-Saud tahun ini.

Lawatan rasmi tersebut bermula esok hingga 9 Mac disusuli kunjungan tiga hari ke Emiriah Arab Bersatu (UAE).  Ia merupakan lawatan rasmi pertama Tan Sri Muhyiddin ke Arab Saudi dan UAE sejak beliau memegang jawatan Perdana Menteri pada 1 Mac 2020.  Malaysia dan Arab Saudi akan meningkatkan hubungan dua hala ke peringkat lebih strategik termasuk menubuhkan Jawatankuasa Strategik Peringkat Tertinggi (HLSC) yang melibatkan Menteri Luar kedua-dua negara.

HLSC akan membuka ruang kepada rundingan dalam pelbagai bidang meliputi isu politik, keselamatan antarabangsa, pemulihan ekonomi pasca COVID-19, urusan Haji dan Umrah, keselamatan makanan dan perdagangan minyak sawit.

Dalam pada itu, lawatan rasmi Perdana Menteri ke UAE pula melibatkan pertemuan dengan Putera Mahkota Abu Dhabi, Sheikh Mohamad Zayed Al-Nahyan serta Naib Presiden dan Perdana Menteri UAE, Sheikh Mohammed Rashid Al-Maktoum.

Malaysia dan UAE akan membincangkan penubuhan Gabungan Keselamatan Makanan Antarabangsa selain pengukuhan kerjasama industri minyak dan gas.


Perkasa pendidikan digital untuk tingkat daya saing peringkat global

PUTRAJAYA, 5 Mac - Memperkasa pendidikan digital antara tumpuan utama Kementerian Pendidikan dalam memastikan sistem pendidikan negara tidak ketinggalan dan terus berdaya saing di peringkat global.

Menurut Menteri Kanan Pendidikan, Datuk Dr. Radzi Jidin, guru perlu diberi bimbingan dan latihan bagi membantu mereka mengajar menggunakan teknologi semasa. Jelas beliau, lebih banyak sumber pendidikan digital akan disediakan bagi mendedahkan murid kepada bahan pembelajaran yang lebih terkini dan interaktif.

Pendidikan digital negara turut membabitkan antaranya insiatif jendela melibatkan sekolah di bawah Kementerian Komunikasi dan Multimedia, capaian internet dalam kawasan sekolah dan pemilikan peranti murid dan guru.

Datuk Dr Radzi berkata demikian dalam wawancara khas sempena 'Setahun Malaysia Prihatin' di Putrajaya.

Beliau turut menyentuh mengenai cabaran yang dihadapi dalam memastikan sesi pembelajaran berjalan lancar sepanjang tempoh negara berdepan pandemik COVID-19.

Ini termasuk pelaksanaan Pengajaran Dan Pembelajaran Di Rumah (PdPR).


Simpanan vaksin selamat, TNB pastikan bekalan elektrik stabil

KUALA LUMPUR, 5 Mac - Bekalan elektrik di semua 40 Pusat Simpanan Vaksin (PSV) dan lebih 400 Pusat Pemberian Vaksin (PPV) di seluruh Semenanjung berada dalam keadaan baik sejak pelaksanaan Program Imunisasi COVID-19 Kebangsaan, 24 Februari lalu.

Ia berikutan usaha-usaha senggaraan awal oleh Tenaga Nasional Berhad (TNB) dengan kerjasama Kementerian Kesihatan Malaysia (KKM) di pusat-pusat berkenaan.

Menurut Ketua Pegawai Rangkaian Pembahagian TNB, Wan Nazmy Wan Mahmood menerusi satu kenyataan, pihaknya menempatkan pasukan teknikal di setiap pusat bagi memastikan bekalannya stabil.

Tambah beliau, kerja-kerja senggaran melibatkan pencawang dan pembekalan elektrik ke pusat penyimpanan merupakan antara aspek kritikal bagi menjayakan program imunisasi ini.

Selain itu, TNB juga menyediakan dua saluran perhubungan khusus kepada pusat penyimpanan vaksin bagi membolehkan komunikasi pantas dengan pihaknya juga terdapat sebarang gangguan.


Varian Nigeria SARS COV 2 dikesan di Malaysia

KUALA LUMPUR, 5 Mac - Kementerian Kesihatan Malaysia (KKM) telah mengesan dua kes pertama Varian Nigeria SARS CoV 2 di negara ini.

Ketua Pengarah Kesihatan, Tan Sri Dr Noor Hisham Abdullah menerusi laman sosialnya memaklumkan varian yang dikenali sebagai B1.525 itu pertama kali dikesan di United Kingdom dan Nigeria pada Disember 2020.

Menurut beliau, varian Nigeria tersebut boleh menyebabkan peningkatan dalam kebolehjangkitan serta kemungkinan penurunan tindak balas imun.

Ia dikesan menerusi kes import membabitkan dua warganegara asing yang tiba ke negara ini dari Dubai, Emeriah Arab Bersatu, UAE dan didapati positif COVID-19 melalui ujian swab RT-PCR.

Institut Penyelidikan Perubatan (IMR) seterusnya melakukan penjujukan genom penuh terhadap sampel kes kerana mengambil kira sejarah perjalanan mereka.

Hasilnya, analisis lebih lanjut menunjukkan adanya semua mutasi yang dilaporkan berkait dengan varian itu.

Sehubungan itu Tan Sri Dr Noor Hisham berkata, KKM melalui IMR dan Pusat Kesiapsiagaan dan Tindakan Cepat Krisis Kebangsaan, CPRC akan sentiasa memantau perkembangan mutasi Nigeria B1.525.

Masyarakat akan dimaklumkan mengenai perkara itu dari semasa ke semasa.


COVID-19: KPDNHEP perkenal 'Penguatkuasaan Prihatin'

HULU TERENGGANU, 5 Mac- Kementerian Perdagangan Dalam Negeri dan Hal Ehwal Pengguna (KPDNHEP) memperkenal kaedah baharu iaitu Penguatkuasaan Prihatin, ekoran pandemik COVID-19 yang melanda negara.Menterinya, Datuk Seri Alexander Nanta Linggi berkata, program kementerian itu bertujuan memantau dan melihat perniagaan bergerak semula selepas Perintah Kawalan Pergerakan (PKP) dalam pematuhan Prosedur Operasi Standard (SOP).

Penguatkuasaan Prihatin ujarnya merupakan penguatkuasan secara berimbang iaitu gabungan penguatkuasaan berhemah dan legalistik terhadap peniaga dari kumpulan sasar tertentu yang lalai atau tidak patuh undang-undang. Jelas beliau, jika sebelum ini penguatkuasa KPDNHEP lebih tegas ke atas peniaga yang melanggar undang-undang tetapi menerusi kaedah tersebut, pihaknya akan lebih berhemah seperti memberi nasihat.Ini sesuai dengan keadaan semasa dengan ramai dalam kalangan peniaga yang baharu memulakan kembali operasi.Beliau berkata demikian kepada pemberita dalam pelancaran Penguatkuasaan Prihatin di Pasar Pagi Kampung Bukit Diman, hari ini. Tambahnya, Penguatkuasaan Prihatin terpakai terhadap kesalahan yang bersifat kecil seperti penandaan harga barang dan caj perkhidmatan, penentusahan alat timbang dan sukat, jualan murah serta jualan barang kawalan.Sementara itu mengulas tentang pembukaan cawangan KPDNHEP di Hulu Terengganu, Datuk Seri Alexander berkata, pihaknya akan membuat kajian terlebih dahulu sebelum memberikan kelulusan.


Usah khuatir jenama vaksin yang bakal diterima

ARAU, 5 Mac - Perdana Menteri, Tan Sri Muhyiddin Yassin ketika ditemui di Arau, Perlis selepas melawat Pusat Pemberian Vaksin (PPV), Klinik Kesihatan Gial, menasihatkan rakyat agar tidak khuatir mengenai jenama vaksin yang bakal diterima.

Ia berikutan kesemua vaksin yang dibawa masuk ke negara ini sudah diluluskan Bahagian Regulatori Farmasi Negara. Tan Sri Muhyiddin turut mengalakkan rakyat segera mendaftar bagi mendapatkan suntikan vaksin COVID-19. Pendaftaran awal boleh dibuat walaupun suntikan vaksin dilaksanakan secara berperingkat mengikut jadual di 600 Pusat Pemberian Vaksin (PPV) seluruh negara.

Menurut beliau, selain melindungi diri daripada pandemik, Program Imunisasi COVID-19 Kebangsaan yang sedang dilaksana ketika ini, diyakini mampu melonjakkan kembali ekonomi negara. Mengiringi Perdana Menteri ke Klinik Kesihatan Gial, Menteri Besar Perlis, Dato’ Seri Azlan Man dan Setiausaha Kerajaan Negeri, Azman Mohd Yusoff.  Beliau turut memberi peringatan kepada penerima vaksin agar tidak khuatir mengenai jenama vaksin kerana semua vaksin digunakan sudah diluluskan Bahagian Regulatori Farmasi Negara.  Selain itu, Tan Sri Muhyiddin berpuas hati dengan kesiapsiagaan Pusat Pemberian Vaksin (PPV) dalam memberikan suntikan vaksin secara teratur mengikut jadual agar sasaran 80% rakyat menerima suntikan tercapai.


Elak IPU tidak sihat, jangan lakukan pembakaran terbuka

KEPONG, 5 Mac- Orang ramai diingatkan untuk tidak melakukan aktiviti pembakaran secara terbuka terutama di kawasan berhampiran hutan paya gambut.

Tegas Ketua Pengarah, Institut Penyelidikan Perhutanan Malaysia (FRIM), Dr Khali Aziz Hamzah, tindakan tidak bertanggungjawab itu boleh mengakibatkan kebakaran tersebut merebak sekaligus menjadi punca Indeks Pencemaran Udara (IPU) tidak sihat.Jelas beliau, kebakaran yang berlaku di bahagian atas dan bawah hutan tersebut akan menyukarkan usaha pemadaman api.Beliau yang ditemui pemberita di pejabatnya di Kepong, Selangor turut meminta orang ramai untuk melaporkan kepada Jabatan Alam Sekitar sekiranya ada aktiviti pembakaran secara terbuka.


Elak pencemaran sungai, 'syarikat cuai' dipantau

AYER KEROH, 5 Mac- Perbadanan Pengurusan Sisa Pepejal dan Pembersihan Awam (SWCorp) Melaka akan meningkatkan pemantauan terhadap syarikat yang mengendalikan Tapak Pelupusan Sanitari Sungai Udang bagi memastikan pencemaran sungai yang berpunca daripada kecuaian syarikat itu tidak berulang.

Pengarah SWCorp Melaka, Khairuladha Ab Mutalib berkata, pihaknya memandang serius perkara yang berlaku sehingga memberi kesan kepada rakyat.

Tambah beliau, beberapa langkah telah diambil pihaknya untuk mengatasi masalah pencemaran. Ini termasuk pembinaan sistem saliran khas untuk air larut resap terawat di takat pelepasan akhir, Loji rawatan Air Leachate bagi mengurangkan isipadu dan kapasiti air di Kolam Pemendapan. Malah, syarikat pengendali dikehendaki melaksana penyelenggaraan secara berkala di Kolam Pemendapan untuk mengekalkan tahap warna asli air dan mengeluarkan lumpur serta keladak.


Sambutan Hari Wanita: Beri fokus bantu wanita terjejas akibat COVID-19

KUALA LUMPUR, 5 Mac- 'Wanita waja negara, wanita bangkit mendepani cabaran'.

Demikian tema sempena sambutan Hari Wanita yang akan disambut 8 Mac ini.Ketua Pengarah Jabatan Pembangunan Wanita, Dr Zurina Abdul Hamid berkata sambutan kali ini memberi fokus bagi membantu wanita yang terjejas akibat COVID-19 terutamanya aspek kewangan.

Jelas beliau, pelbagai program telah dirangka bagi memastikan golongan itu mempunyai pengetahuan dan kemahiran untuk mendepani cabaran.

Dr Zurina yang ditemui di dalam program Selamat Pagi Malaysia di ibu negara turut menyeru golongan wanita untuk melibatkan diri dalam program yang dianjurkan Jabatan Pembangunan Wanita, antaranya, Karnival Kerjaya Virtual, Ibu Waja dan Skuad Waja.


PULAU PINANG: 6 lelaki ditahan gubah pendawaian elektrik haram

BUKIT MERTAJAM, 5 Mac - Enam lelaki tempatan dipercayai terlibat dengan pengubahan pendawaian elektrik secara haram bagi tujuan melombong mata wang digital atau Bitcoin berjaya diberkas pihak polis, semalam.

Menurut Ketua Jabatan Siasatan Jenayah Negeri (SAC), Rahimi Ra’ais, mereka yang ditahan berusia antara 28 hingga 51 tahun dalam serbuan di empat premis berasingan sekitar Bukit Mertajam, Pulau Pinang.  Tambah beliau serbuan turut merampas 322 mesin Bitcoin bersama beberapa barang lain yang dipercayai digunakan untuk kegiatan terbabit.  Kes disiasat mengikut Seksyen 379 dan 427 Kanun Keseksaan.  Operasi yang dijalankan bersama Tenaga Nasional Berhad (TNB) itu memberi tumpuan kepada kecurian talian pendawaian elektrik di negeri tersebut.


Raja Muda Perlis ajak rakyat aktif bersukan

KANGAR, 5 Mac- Raja Muda Perlis, Tuanku Syed Faizuddin Putra Jamalullail mengajak rakyat supaya mengaktifkan diri dengan bersukan.

Aktiviti bersukan juga mampu meningkatkan tahap kesihatan dan kecergasan diri selain dapat berseronok dengan cara sihat.

Titah baginda, mencapai kecemerlangan dalam bidang sukan dengan mempamerkan prestasi terbaik juga boleh dijadikan sebagai kerjaya profesional. Demikian titah baginda ketika meluangkan masa melawat Lapang Sasar Persatuan Menembak Perlis (PMP) di Sungai Batu Pahat, Kangar. Keahlian Persatuan Menembak Perlis yang ditubuhkan pada 1985 dibuka kepada umum untuk pendaftaran dengan yuran RM150 dan pembaharuan keahlian sebanyak RM50 setiap tahun. Baginda turut meluangkan masa meninjau persiapan atlet menembak Sukan Malaysia (SUKMA) negeri Perlis yang sedang melakukan latihan di Kompleks Sukan Menembak Majlis Sukan Negeri (MSN) bersebelahan lapang sasar berkenaan.


MAHB tawar kemudahan saringan keselamatan kesihatan di KLIA

SEPANG, 5 Mac - Malaysia Airports Holdings Bhd (MAHB) berusaha untuk meningkatkan perkhidmatannya di Lapangan Terbang Antarabangsa Kuala Lumpur (KLIA) .

Terbaharu MAHB menawarkan kemudahan saringan keselamatan kesihatan swasta kepada penumpang agar dapat menikmati proses pelepasan lebih cepat selepas mendarat.

Perkhidmatan tersebut dijangka mampu mengurangkan jumlah masa menunggu di lapangan terbang dengan pematuhan Prosedur Operasi Standard (SOP).

Dalam Kenyataan Pengerusi MAHB,Datuk Seri Dr Zambry Abd Kadir berkata inisiatif itu juga berupaya memenuhi peningkatan penumpang pada 2021.

Jelasnya, MAHB juga akan bekerjasama dengan rakan strategiknya bagi merealisasikan perkhidmatan berkenaan dalam usaha memenuhi piawaian kesihatan global.

Ia sekali gus membantu memberi rangsangan positif terhadap pemulihan industri penerbangan di negara ini.


Raja Perlis berkenan menerima menghadap PM

ARAU, 5 Mac- Raja Perlis, Tuanku Syed Sirajuddin Putra Jamalullail dan Raja Perempuan Perlis, Tuanku Tengku Fauziah Tengku Abdul Rashid berkenan menerima menghadap Perdana Menteri, Tan Sri Muhyiddin Yassin, serta isteri, Puan Sri Noorainee Abdul Rahman di Istana Arau hari ini.

Tan Sri Muhyiddin mempersembah maklum pelbagai perkara berkaitan pembangunan, ekonomi serta perkembangan terkini negara terutamanya berkaitan penularan wabak COVID-19 dan Program Imunisasi COVID-19 Kebangsaan yang sedang dijalankan.

Dalam pertemuan itu juga, Tuanku Syed Sirajuddin turut menzahirkan penghargaan kepada pihak kerajaan kerana bersungguh-sungguh memerangi pandemik yang melanda negara ketika ini.Turut berangkat Raja Muda Perlis Tuanku Syed Faizuddin Putra Jamalullail dan Raja Puan Muda Perlis Tuanku Lailatul Shahreen Akashah Khalil.Perdana Menteri kemudiannya mengiringi Raja Perlis dan Raja Muda Perlis untuk menunaikan solat Jumaat di Masjid Negeri Arau.Usai solat Jumaat, Perdana Menteri dijadual melawat ke Pusat Pemberian Vaksin (PPV) Klinik Kesihatan Kampung Gial, Kangar, sebelum pulang ke ibu negara.


PM: Kewujudan Syarikat Multi Nasional (MNC) penting untuk majukan Malaysia

KUALA LUMPUR, 5 Mac - Malaysia perlu menjadi peserta eksport global dengan menghasilkan produk baharu yang bernilai tinggi untuk dipasarkan ke negara luar.

Jelas Perdana Menteri, Tan Sri Muhyiddin Yassin ia merupakan salah satu usaha untuk keluar dari perangkap berpendapatan sederhana.

Tambah beliau, Malaysia juga perlu mewujudkan Syarikat Multi Nasional (MNC) sendiri, memandangkan hasil pertumbuhan ekonomi itu amat tinggi.

Beliau berkata demikian semasa melancarkan Forum Ekonomi Belia 2021 (YEF2021) yang bertemakan 'Dunia Baharu yang Berani' secara maya pagi ini.

Dalam pada itu, selaras dengan forum tersebut, para usahawan dengan aspirasi global merupakan golongan penting bagi memacu pertumbuhan ekonomi negara.


Sijil Akreditasi ISO/IEC 17065 permudah pengurusan halal oleh JAKIM

PUTRAJAYA, 5 Mac - Sijil Akreditasi ISO/IEC 17065 yang diperoleh Jabatan Kemajuan Islam Malaysia (JAKIM) melalui bahagian Pengurusan Halal akan meningkatkan lagi keyakinan pemain industri halal.  Menurut Menteri di Jabatan Perdana Menteri Hal Ehwal Agama, Datuk Dr Zulkifli Mohamad Al Bakri, melalui pengiktirafan ini ia merupakan satu nilai tambah kepada Sijil Pengesahan Halal Malaysia bagi memperkukuh jenama Malaysia di persada global.

Beliau ditemui selepas merasmikan Majlis Penyampaian Sijil Akreditasi ISO/IEC 17065 di Kompleks Islam Putrajaya.

Skop akreditasi ISO/IEC 17065 yang diperoleh JAKIM pada 10 Oktober tahun lalu itu merupakan pensijilan produk makanan dan minuman, premis makanan seperti hotel dan restoran serta rumah penyembelihan haiwan.


KWP terima lebih 2,000 permohonan peniaga untuk bazar Ramadan

KUALA LUMPUR, 5 Mac - Kementerian Wilayah Persekutuan (KWP) menerima lebih 2,000 permohonan peniaga untuk bazar Ramadan tahun ini.

Bagaimanapun Menterinya, Tan Sri Annuar Musa memaklumkan kebenaran bagi aktiviti itu akan ditentukan oleh Majlis Keselamatan Negara (MKN) selepas mengambil kira tahap pematuhan SOP peniaga.

Sementara itu, beliau berkata pihaknya telah memohon kepada MKN untuk meluluskan 3,000 bazar Ramadan di seluruh Wilayah Persekutuan khususnya di Kuala Lumpur.

Tahun lepas, kerajaan membuat larangan untuk bazar atau gerai Ramadan susulan penguatkuasaan Perintah Kawalan Pergerakan (PKP).


Lesen percuma melalui Skim Wilayah Bebas Berniaga dilanjutkan sehingga 31 Julai

KUALA LUMPUR, 5 Mac - Berita gembira buat peniaga kecil di sekitar Kuala Lumpur.

Tempoh lesen percuma melalui Skim Wilayah Bebas Berniaga di bawah Kementerian Wilayah Persekutuan untuk membuka gerai atau perniagaan dilanjutkan sehingga 31 Julai ini.

Perkara itu disahkan oleh Menterinya Tan Sri Annuar Musa.

Jelas beliau, skim itu memberi manfaat lebih 5,000 orang peniaga sejak mula dilaksana pada 15 November lalu .

Beliau berkata, pelanjutan itu termasuk lesen percuma, memperbaharui lesen percuma serta penggunaan premis Pihak Berkuasa Tempatan (PBT) di Kementerian Wilayah Persekutuan.

Peniaga dan penjaja dinasihatkan supaya patuh peraturan ditetapkan PBT dan Prosedur Operasi Standard (SOP) agar tidak menyumbang kepada masalah kesesakan selain bagi menjamin kebersihan.

Beliau ditemui selepas menghadiri program MyBeras@Wilayah di Ibu Pejabat Polis Kontinjen (IPK) Kuala Lumpur.


Rancangan Tebatan Banjir untuk atasi masalah banjir di Perak Tengah

BOTA, 5 Mac - Rancangan Tebatan Banjir (RTB) bernilai RM150 juta akan dibina di Perak Tengah bagi mengatasi masalah banjir di daerah tersebut

Menurut Timbalan Menteri Alam Sekitar dan Air, Senator Datuk Dr Ahmad Masrizal Muhammad langkah jangka panjang itu dilaksanakan menerusi permohonan di bawah Rolling Plan 2 (RP2) Rancangan Malaysia Ke-12 (RMK12).

Ia merangkumi Mukim Bota, Mukim Lambor Kanan dan Mukim Layang-Layang.

Bagi penyelesaian jangka pendek, Jabatan Pengairan dan Saliran (JPS) akan menyediakan pam bergerak di semua lokasi terlibat dengan kawasan banjir.

Beliau berkata demikian selepas melawat beberapa kawasan yang terjejas banjir di Perak Tengah.

Selain itu, pihaknya turut merancang membina empat buah rumah pam banjir kekal di daerah itu yang akan memberi manfaat kepada 100 buah keluarga.

Manakala, peruntukan sebanyak RM500,000 diluluskan bagi mengatasi masalah hakisan yang berlaku susulan pertambahan aliran air di Kuala Sungai Senin.


Kerajaan laksana hapus kira pinjaman bekalan air luar bandar negeri Kedah bernilai hampir RM699 juta

ALOR SETAR, 5 Mac - Kerajaan persekutuan bersetuju melaksanakan hapus kira pinjaman bekalan air luar bandar negeri Kedah berjumlah hampir RM699 juta.

Menteri Alam Sekitar dan Air, Datuk Seri Tuan Ibrahim Tuan Man berkata pinjaman bekalan air kerajaan negeri Kedah dikurangkan daripada RM1.82 bilion kepada RM1.12 bilion.

Baki pinjaman ini akan diambilalih oleh Pengurusan Aset Air Berhad (PAAB).

Ia dilaksanakan selepas termeterainya Perjanjian Penstrukturan Semula Industri Perkhidmatan Air Negeri Kedah melalui proses rundingan selama tujuh tahun.

Perjanjian itu juga memperuntukkan kerajaan persekutuan meluluskan projek pembinaan Loji Rawatan Air (LRA) di Kubang Pasu dan Kuala Muda bernilai RM1 bilion.

Beliau berkata demikian selepas menyaksikan majlis menandatangani perjanjian tersebut di Alor Setar yang turut dihadiri Menteri Besar Kedah, Muhammad Sanusi Md Noor.


Lebih 40,000 kampit beras diedar kepada penerima sekitar Wilayah Persekutuan

KUALA LUMPUR, 5 Mac - Program MyBeras@Wilayah telah mengedarkan lebih 40,000 kampit beras di sekitar Wilayah Persekutuan sejak Januari lalu.

Menterinya, Tan Sri Annuar Musa berkata fokus program itu untuk membantu penduduk golongan B40 di sekitar Kuala Lumpur, Putrajaya dan Labuan.

Beliau berkata demikian selepas menghadiri program MyBeras@Wilayah di Ibu Pejabat Polis Kontinjen (IPK) Kuala Lumpur.

700 polis yang bertugas di IPK Kuala Lumpur antara yang menerima bantuan berkenaan.

Program MyBeras@Wilayah dilaksana dengan kerjasama Yayasan Wilayah Persekutuan dan Majlis Perwakilan Penduduk Wilayah Persekutuan.


Kenaikan harga makanan ternakan berpunca daripada kenaikan harga bahan mentah dunia

PUTRAJAYA, 5 Mac - Peningkatan harga makanan ternakan sehingga 5% ketika ini disebabkan kenaikan harga bahan mentah utama dalam pasaran dunia.

Kesan rantaian itu disebabkan Malaysia masih bergantung sepenuhnya terhadap import bahan mentah itu dari Argentina dan Brazil.

Jelas Timbalan Menteri Pertanian dan Industri Makanan II, Datuk Che Abdullah Mat Nawi, kadar pengeluaran bijian tempatan pula belum mencapai keperluan komersial pengilang selain tiada bahan mentah gantian bersesuaian untuk makanan ternakan.

Beliau mengulas perkara itu selepas mengadakan lawatan ke ladang ternakan lembu Al-Barakah Farm Nature di Putrajaya.


Tujuh hospital dikenal pasti buat ujian persampelan guna air liur

PUTRAJAYA, 5 Mac - Tujuh hospital telah dikenalpasti untuk menjalankan penilaian lapangan bagi penggunaan kaedah pengambilan sampel air liur ujian saringan COVID-19

Menurut Ketua Pengarah Kesihatan, Tan Sri Dr Noor Hisham Abdullah, buat masa ini, Kementerian Kesihatan KKM masih menggunakan kaedah persampelan melalui hidung dan mulut.

Dalam sidang media sama, Tan Sri Dr Noor Hisham turut memaklumkan, Bahagian Regulatori Farmasi Negara (NPRA) memberikan kelulusan bersyarat untuk kerajaan mendapatkan perolehan vaksin covid-19 sebelum ianya boleh diedarkan kepada pusat perubatan swasta.

Tambahnya, ketika ini kerajaan mengalami kekangan untuk mendapatkan bekalan vaksin tersebut dan masih dalam proses untuk mendapatkan bekalan yang mencukupi.

Justeru itu, KKM perlu memberikan vaksin tersebut kepada golongan memerlukan terlebih dahulu.


Kebenaran rentas antara negeri zon hijau di bawah PKPP belum dimuktamadkan

KUALA LUMPUR, 5 Mac - Majlis Keselamatan Negara, MKN dan Kementerian Kesihatan, KKM sedang meneliti kebenaran pergerakan rentas antara dua negeri zon hijau yang berada dalam Perintah Kawalan Pergerakan Pemulihan (PKPP).

Jelas Menteri Kanan Pertahanan, Datuk Seri Ismail Sabri Yaakob, penelitian yang terperinci harus dilakukan supaya perkara tersebut tidak membawa risiko kewujudan kluster baharu.

Tambahnya, terdapat kesukaran dalam melaksanakan pemantauan sekiranya kebenaran pergerakan rentas antara negeri zon hijau dilaksanakan.

Namun, ia tertakluk kepada keputusan MKN dan KKM nanti.


Garis panduan suntikan vaksin COVID-19 ketika Ramadan akan dikeluarkan akhir bulan ini

NILAI, 5 Mac - Menerima suntikan vaksin pada bulan Ramadan tidak menjadi kesalahan.

Demikian dinyatakan Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri.

Jelas beliau, satu garis panduan serta pandangan mengenai pengambilan vaksin ketika bulan Ramadan akan dikeluarkan sebelum umat Islam menjalani ibadah berkenaan.

Beliau berkata demikian selepas menyempurnakan Program Yadim Peduli: Musaadah dan Sanitasi Masjid di Masjid Kampung Bukit Kadir, Nilai.  Dalam pada itu, pindaan berkaitan SOP dan aktiviti di masjid susulan penurunan kes COVID-19 serta pelaksanaan Program Imunisasi COVID-19 Kebangsaan hanya akan diputuskan menerusi perbincangan dengan pihak MKN.


Penipuan jualan vaksin COVID-19, lapor segera kepada KKM dan MOSTI

KUALA LUMPUR, 4 Mac - Menteri Kanan Pertahanan, Datuk Seri Ismail Sabri meminta orang ramai agar tidak mudah tertipu dengan pihak menyamar sebagai ejen syarikat atau negara luar yang menawarkan pemberian vaksin COVID-19.

Laporan kepada Kementerian Kesihatan atau Kementerian Sains, Teknologi dan Inovasi perlu dibuat sekiranya mengetahui ada maklumat berkaitan.


Kesedaran daftar vaksinasi COVID-19 di kalangan rakyat Malaysia masih rendah

KUALA LUMPUR, 4 Mac - Hanya 1.9 juta rakyat Malaysia telah mendaftar untuk mendapatkan vaksin COVID-19 menerusi aplikasi MySejahtera, setakat ini.

Bagaimanapun, Menteri Kanan Pertahanan, Datuk Seri Ismail Sabri Yaakob berkata, angka itu masih rendah berbanding populasi keseluruhan individu berusia 18 tahun ke atas yang layak menerima vaksin berkenaan.

Pengambilan vaksin katanya, sangat penting bukan sahaja sebagai langkah pencegahan penularan COVID-19.

Malah, telah ada negara yang menetapkan pengambilannya sebagai syarat wajib sebelum seseorang itu dibenarkan memasuki negara berkenaan.

Antaranya Arab Saudi, yang mengenakan syarat pengambilan vaksin ke atas bakal haji dan umrah tahun ini.


Iklan jualan vaksin COVID-19 Pfizer-BioNTech secara dalam talian, palsu

PUTRAJAYA, 4 Mac - Ketua Pengarah Kesihatan, Tan Sri Dr Noor Hisham Abdullah, mengesahkan iklan jualan vaksin COVID-19 Pfizer-BioNTech secara dalam talian yang kini tular di media sosial adalah palsu.

Tegasnya, Bahagian Penguatkuasaan Farmasi, Kementerian Kesihatan Malaysia (KKM) melalui Unit Forensik Siber bekerjasama dengan pihak berwajib tempatan dan antarabangsa, sentiasa memantau keadaan semasa dan penjualan vaksin dalam talian.


Kes positif COVID-19 baharu meningkat

PUTRAJAYA, 4 Mac - Kes baharu COVID-19 yang dicatatkan hari ini meningkat kepada 2,063 kes daripada 1,828 kes semalam.

Namun kes sembuh sebanyak 2,922 masih mengatasi kes baharu.

Lima kematian turut dicatatkan menjadikan jumlah kumulatif kes kematian mencecah 1,153.


Kerajaan Kelantan buat laporan polis isu 'Potong Barisan' suntikan vaksin COVID-19

KOTA BHARU, 3 Mac - Kerajaan Kelantan membuat laporan polis berhubung penyebaran laporan yang mendakwa berlaku 'Potong Barisan' bagi suntikan vaksin melibatkan 200 kakitangan pejabat Setiausaha Kerajaan Kelantan.  Laporan dibuat oleh Pegawai Khas Kepada Exco Kerajaan Tempatan, Perumahan Dan Kesihatan Kelantan, Mohamed Taufik Ramli di Ibu Pejabat Polis Daerah Kota Bharu pagi tadi.

Mohamad Taufik memaklumkan, laporan berkenaan dibuat bagi membolehkan pihak polis menjalankan siasatan.

Sebelum ini Exco Kerajaan Tempatan, Perumahan Dan Kesihatan Kelantan, Dr Izani Husin menafikan berlakunya perkara tersebut dan dakwaan disifatkan berniat jahat dan berunsur fitnah.  Sementara itu, Ketua Polis Daerah Kota Bharu, Asisten Komisioner Abdul Rahim Daud mengesahkan menerima laporan berkenaan.


Ordinan Darurat: Perintah pakai 'peranti pengesanan' antara peruntukan baharu

PUTRAJAYA, 3 Mac- Perintah pakai 'peranti pengesanan, antara lima peruntukan baharu dalam Ordinan Darurat (Pencegahan dan Pengawalan Penyakit) Pindaan 2021 yang akan berkuat kuasa 11 Mac ini.Menteri Kesihatan, Datuk Seri Dr. Adham Baba berkata peranti berteknologi tinggi berbentuk gelang itu, bertujuan mengawal pergerakan individu yang positif COVID-19.

Peranti pengesanan itu, perlu dipakai selama sepuluh hari.

Penalti akan dikenakan sekiranya ia dimusnahkan, dirosakkan, dihilangkan atau diubah.

"Ia berkisar kepada tiga keadaan iaitu kes mereka yang dirawat di hospital atau di Pusat Kuarantin dan Rawatan COVID-19 Berisiko Rendah (PKRC) atau di rumah."

"Sekarang kita ada Pusat Penilaian COVID-19 (CAC) yang membolehkan kategori satu dan dua diletakkan pengasingan di rumah, atas sebab itu kita memerlukan peranti khas.""Seterusnya, pada mereka yang disyaki dijangkiti penyakit berjangkit atau mereka yang di bawah pemantauan (Patient Under Investigation(PUI)), kita telah melakukan saringan RTK-Antigen yang perlu disusuli dengan saringan RT-PCR kerana hubungan mereka dengan kontak rapat atau balik daripada kawasan zon merah."

"Yang ketiga adalah golongan yang sedang di bawah pengawasan (Person Under Surveilence (PUS))."

Datuk Seri Dr.Adham memaklumkannya dalam sidang media bersama Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan di Putrajaya.Peruntukan baharu lain, termasuk memberi kuasa kepada Ketua Pengarah Kesihatan mengeluarkan arahan secara am atau khusus kepada mana-mana individu untuk mengambil langkah bagi mencegah dan mengawal penyakit berjangkit, di bawah Seksyen 21 A.Seksyen 22A pula, membolehkan pertuduhan dibuat terhadap pertubuhan perbadanan yang melakukan kesalahan di bawah Akta Pencegahan dan Pengawalan Penyakit Berjangkit 1988, atau Akta 342.Manakala Seksyen 31 menetapkan sebarang perbuatan melanggar peraturan boleh dikenakan penalti tidak melebihi RM50,000 atau penjara tidak melebihi enam bulan atau kedua-duanya sekali.Tegas Datuk Seri Dr.Adham, tindakan undang-undang bukanlah bersifat mengadili tetapi bertujuan mencegah, sekali gus menamatkan penularan jangkitan COVID-19 di negara ini.


Kementerian Wilayah Persekutuan terima data daripada Agensi MOF kesan golongan miskin bandar

KUALA LUMPUR, 3 Mac - Kementerian Wilayah Persekutuan akan menggunakan data daripada Unit Pelaksanaan dan Koordinasi Stimulus Ekonomi Antara Agensi Nasional, LAKSANA bagi mengesan golongan miskin bandar.

Langkah itu dilakukan bagi memastikan tiada penerima layak tercicir daripada terima bantuan.

Menterinya; Tan Sri Annuar Musa berkata, kaedah itu diputuskan hasil perbincangan dengan Menteri Kewangan; Tengku Datuk Seri Zafrul Tengku Abdul Aziz.

Beliau ditemui di Kampung Sungai Penchala, Ibu negara.


TH umum agihkan keuntungan 3.1% selepas zakat

KUALA LUMPUR, 3 Mac - Lembaga Tabung Haji TH mengumumkan agihan keuntungan 3.1 peratus selepas zakat, bagi tahun kewangan berakhir 31 Disember 2020.

TH dalam satu kenyataan memaklumkan, agihan tersebut akan disalur kepada sembilan juta pendeposit melibatkan RM2.24 bilion.

Menurut Menteri di Jabatan Perdana Menteri Hal Ehwal Agama, Datuk Dr. Zulkifli Mohamad Al Bakri, prestasi kewangan TH tahun lalu kekal positif meskipun persekitaran ekonomi negara dan dunia tidak menentu akibat COVID-19.

Sebagai institusi yang mengurus hampir RM77 bilion deposit umat Islam di negara ini, TH akan terus memastikan dana tersebut dilabur dengan selamat agar kekal mampan. Jumlah deposit ketika ini mencecah RM76.7 bilion setakat 26 Februari lalu.

Ia adalah paras tertinggi dalam sejarah TH, sekali gus mencerminkan keyakinan pendeposit terhadap institusi itu kekal utuh.

Pada masa sama, badan itu turut melunaskan pembayaran zakat, RM106.2 juta bagi 2020.

Justeru pendeposit tidak perlu membayar zakat ke atas wang simpanan dan agihan keuntungan mereka.


7,000 anggota bomba didaftar sebagai penerima suntikan vaksin dalam fasa satu

PUTRAJAYA, 2 Mac - Menteri Perumahan dan Kerajaan Tempatan, Datuk Zuraida Kamaruddin mengesahkan petugas barisan hadapan dalam kalangan anggota bomba bakal menerima suntikan vaksin COVID-19 secara berperingkat.

Beliau bercakap pada sidang media selepas sambutan Hari Landskap Negara 2021 menerusi seminar secara hybrid di kementeriannya di Putrajaya.

Program vaksinasi untuk petugas barisan hadapan bomba akan dijalankan secara berperingkat.

Selain beliau, turut menerima suntikan vaksin pada Jumaat ini, Ketua Pengarah Bomba dan Penyelamat Datuk Seri Muhammad Hamdan Wahid.


Majlis sosial kini dibenarkan, mengikut SOP yang telah ditetapkan

PUTRAJAYA, 2 Mac- Majlis sosial seperti resepsi perkahwinan, kenduri, doa selamat dan majlis hari jadi kini dibenar untuk diadakan dengan pematuhan Prosedur Operasi Standard (SOP).

Menteri Kanan Pertahanan, Datuk Seri Ismail Sabri Yaakob dalam sidang media harian berkata, majlis perkahwinan bagi agama lain juga dibenarkan.

"Majlis perkahwinan, pertunangan dan sebagainya dibenarkan kepada pasangan agama Islam dan juga diperluaskan kepada agama lain."

"Kehadiran ke premis di kawasan Perintah Kawalan Pergerakan Bersyarat (PKPB) adalah 50 peratus daripada keluasan premis manakala di kawasan Perintah Kawalan Pergerakan Pemulihan (PKPP) mengikut keluasan premis yang penting patuh penjarakan sosial."

Manakala di kawasan PKPB, aktiviti pelancongan dibenar beroperasi dengan kapasiti 50 peratus kawasan premis manakala bagi kawasan yang dilaksanakan PKPP adalah mengikut keluasan premis dengan penjarakan fizikal.Sementara itu, bagi sektor industri kreatif, semua acara penggambaran, dan persembahan langsung dibenarkan tanpa kehadiran penonton.


Pihak swasta atau individu perseorangan disaran tampil hulur bantuan bina rumah penduduk terjejas banjir

TEMERLOH, 2 Mac - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah agar lebih ramai dalam kalangan pihak swasta atau individu persendirian tampil membantu membiayai pembinaan rumah penduduk terjejas banjir terutama yang tinggal berhampiran Sungai Pahang.  Baginda turut bertitah supaya kediaman baharu penduduk terjejas banjir yang dibina selepas ini dinaikkan tiang tinggi supaya tidak terjejas bencana berkenaan.

Baginda bertitah sedemikian ketika berkenan mencemar duli meninjau kerja-kerja pembinaan Rumah Bantuan Banjir milik Ramlah Hitam, 81 tahun di Kampung Lompat,Temerloh, Pahang selepas kediamannya musnah akibat banjir awal tahun ini.  Kediaman Ramlah dan dua lagi penerima Rumah Bantuan Banjir di Kampung Sungai Dingin serta Kampung Pengkalan Manggis, Temerloh melibatkan kos pembinaan kira-kira RM100,000 hasil kurniaan Al-Sultan Abdullah.  Turut mengiringi Baginda, Raja Permaisuri Agong, Tunku Azizah Aminah Maimunah Iskandariah, Pemangku Raja Pahang, Tengku Hassanal Ibrahim Alam Shah dan Tengku Arif Bendahara Tengku Muhammad Iskandar Ri’ayatuddin Shah.  Hadir sama, Adun Lanchang, Datuk Sri Mohd Sharkar Shamsudin dan Pengarah Jabatan Kerja Raya (JKR) Pahang, Ir Hafizah Zakaria.


Program Imunisasi COVID-19 Kebangsaaan perlu diperjelas kepada penduduk kawasan luar bandar

LAWAS, 2 Mac - Program Imunisasi COVID-19 Kebangsaaan perlu diperjelas kepada penduduk di kawasan luar bandar seperti di Lawas bagi mengelak tafsiran tidak tepat berkaitan program itu.

Timbalan Menteri Pembangunan Luar Bandar, Datuk Henry Sum Agong menyarankan pihak berkaitan mengambil tanggungjawab itu untuk memberi penerangan kepada komuniti luar bandar.

Datuk Henry turut menyeru penduduk di daerah itu mendaftar di aplikasi Mysejahtera untuk mendapatkan suntikan vaksin walaupun ia diberi secara berfasa.  Tambahnya, KPLB dan Pejabat Parlimen Lawas akan mengedarkan sejumlah 200 bunting dan 1,000 pamplet berhubung pembudayaan pencegahan COVID-19.  KPLB juga akan menggerakkan agensinya seperti KEMAS, RISDA, Felcra dan Lembaga Kemajuan Wilayah bagi menggalakkan penduduk mendaftar untuk pengambilan vaksin tersebut.  Langkah itu secara tidak langsung dapat meningkatkan pendaftaran vaksin terutama penduduk di kawasan luar bandar.


Denda maksimum RM10,000 langgar SOP bagi kesalahan berulang

KUALA LUMPUR, 2 Februari - Denda maksimum RM10,000 bagi mereka yang melanggar prosedur operasi standard (SOP) perintah kawalan pergerakan (PKP) hanya dikenakan terhadap kesalahan berulang dan kesalahan serius.

Menteri Kanan Pertahanan, Datuk Seri Ismail Sabri Yaakob menegaskan, jumlah berkenaan tidak melibatkan semua kesalahan dan individu.

Beliau memberitahu RTM selepas menjadi tetamu rancangan Selamat Pagi Malaysia di TV1.

Datuk Seri Ismail Sabri juga memaklumkan, bagi mereka yang dikompaun, rayuan untuk mengurangkan jumlahnya boleh dibuat di pejabat kesihatan daerah, tempat bayaran dibuat.

Kadar kompaun baharu ini akan berkuat kuasa 11 Mac mengikut Ordinan Darurat (Pencegahan dan Pengawalan Penyakit Berjangkit) (Pindaan) 2021.


Penjawat Awam perlu lebih inovatif dan juga kreatif, dalam laksana sebarang tindakan

PUTRAJAYA, 2 Mac - Harapan Perdana Menteri agar penjawat awam memberi tumpuan kepada usaha membantu rakyat pada waktu sukar ketika ini, akan ditunaikan segera.

Ketua Setiausaha Negara, Tan Sri Mohd Zuki Ali berkata; pandemik COVID-19 dan Perintah Kawalan Pergerakan (PKP), bukan lagi alasan untuk penjawat awam lambat bertindak.

Selain memastikan agar kepantasan dalam membuat keputusan, penjawat awam juga perlu memberi perhatian untuk lebih inovatif dan juga kreatif, dalam melaksanakan sebarang tindakan yang perlu diambil.


Tahap pematuhan SOP di sekolah membanggakan, biasakan murid dengan norma baharu

PUTRAJAYA, 2 Mac - Tahap pematuhan prosedur operasi standard SOP berada tahap membanggakan pada hari pertama pembukaaan sesi persekolahan secara bersemuka untuk murid prasekolah, Tahun Satu dan Tahun Dua.

Menteri Kanan Pendidikan, Datuk Dr Radzi Jidin, menjelaskan, untuk minggu ini, murid terlibat diberi kelonggaran bagi membiasakan diri dengan SOP baharu yang agak asing bagi mereka.

Datuk Dr Radzi turut meminta ibu bapa bekerjasama dengan pentadbir sekolah bagi memastikan tidak berlaku kesesakan di hadapan sekolah.

Terdahulu, beliau meninjau hari pertama sesi pembukaan sekolah di Putrajaya.


Kemiskinan akibat terjejas pandemik COVID-19 bakal diatasi

PUTRAJAYA, 1 Mac- Kaedah terbaik untuk mengatasi masalah kemiskinan susulan pandemik COVID-19 sedang diusahakan.Perdana Menteri, Tan Sri Muhyiddin Yassin berkata kabinet telah membincangkan secara mendalam isu itu, setelah menyedari masih ramai yang menanggung kesusahan walaupun kerajaan telah menyalurkan pelbagai bentuk bantuan.

Menurut Perdana Menteri, mereka yang dahulunya berada dalam kumpulan T20, sebahagiannya telah menjadi M40 dan sebahagian kumpulan M40 telah menjadi kumpulan B40.Manakala yang berada dalam kumpulan B40, menjadi bertambah miskin. "Kabinet telah membincangkan secara mendalam perihal masalah kemiskinan yang sedang berlaku di negara kita," ujarnya.

"Saya telah dipertanggungjawabkan untuk mempengerusikan jawatankuasa kabinet mengenai kemiskinan, yang akan meneliti masalah ini secara lebih terperinci dan mencari langkah yang boleh dilaksanakan kerajaan, termasuk kerajaan negeri, Syarikat Berkaitan Kerajaan (GLC), badan sukarelawan serta sektor swasta."

Beliau berkata demikian dalam Amanat Perdana 'Setahun Malaysia Prihatin'.

Program pembasmian kemiskinan akan mengambil kira peningkatan paras garis kemiskinan 2021, daripada RM980 kepada RM2,208.

Ia akan meningkatkan bilangan isi rumah miskin dan miskin tegar, seterusnya meningkatkan bilangan kumpulan sasar.


Hari Tentera Darat Ke-88 bertemakan 'Sinergi Tentera Darat dan Rakyat: Tunjang Kedaulatan Negara'

PORT DICKSON, 1 Mac- Sesuai dengan peredaran zaman, keperluan dan ancaman semasa yang dihadapi Tentera Darat Malaysia (TDM) sudah berubah. Sempena sambutan Hari Tentera Darat Ke-88 tahun ini, sambutannya tetap diraikan di Pusat Latihan Asas Tentera Darat (PUSASDA) Port Dickson dalam norma baharu.

Semangat kental tetap ditunjukkan 120 pegawai dan 856 anggota lain-lain pangkat yang menyertai perbarisan.Meski kapasiti sambutan tahun ini dikecilkan, ia tetap dapat disaksikan oleh seluruh warga tentera darat secara maya. Tema sambutan 'Sinergi Tentera Darat dan Rakyat: Tunjang Kedaulatan Negara' juga bertepatan dengan keperluan masa kini yang menuntut kerjasama antara masyarakat dengan pasukan keselamatan.

Ketika ditemui, Panglima Tentera Darat, Jeneral Tan Sri Zamrose Mohd Zain mengulas kaitannya."Saya fokuskan kepada tugas-tugas dalam meyakinkan rakyat sama ada tugas bersiap sedia bagi menghadapi sebarang ancaman dan pada waktu aman pula, kita mahu fokus kepada meyakinkan rakyat bahawa anggota TDM tetap sentiasa membantu rakyat." Turut dilancarkan Pelan Pembangunan Keupayaan Strategik Tentera Darat serta Buku Panduan Sistem Pengurusan Strategik yang akan dijadikan panduan lengkap hala tuju pembangunan dan pengurusan.


Sistem kesihatan negara perlu kajian menyeluruh untuk diperkukuh

PUTRAJAYA, 1 Mac - Pandemik COVID-19 menjadi iktibar pentingnya Malaysia memiliki sistem kesihatan yang kukuh.

Untuk itu, Perdana Menteri Tan Sri Muhyiddin berkata, kerajaan telah memulakan usaha melaksanakan kajian menyeluruh terhadap sistem kesihatan negara.

Kajian turut melibatkan pertambahan bilangan penyakit tidak berjangkit dalam kalangan penduduk, akses kepada kemudahan kesihatan di kawasan tertentu, dan kemampanan sistem sedia ada.

Menurut Tan Sri Muhyiddin, terdapat dua fasa merangkumi unjuran serta usaha yang perlu diambil bagi tempoh sehingga tahun 2030.


Guru diminta tampil mendaftar sebagai penerima vaksin COVID-19

PUTRAJAYA, 1 Mac - Lebih 500,000 guru di seluruh negara diminta tampil untuk mendaftar sebagai penerima vaksin COVID-19.

Ia bagi melancarkan proses imunisasi dalam kalangan warga pendidik.

Menteri Kanan Pendidikan, Datuk Dr Radzi Jidin berkata, pemberian vaksin adalah sebahagian darpada usaha kementerian bagi memastikan para guru yang terdedah kepada jangkitan COVID-19 diberi keutamaan sebagai penerima vaksin.

Sebelum ini, Kementerian Pendidikan mengadakan perbincangan dengan Kementerian Sains, Teknologi dan Inovasi dan Kementerian Kesihatan bagi memohon guru yang dikategorikan berisiko tinggi dijangkiti COVID-19 agar diberikan keutamaan untuk menerima vaksin dalam fasa pertama Program Imunisasi COVID-19 Kebangsaan.


Bantu rakyat perlu jadi keutamaan penjawat awam

PUTRAJAYA, 1 Mac - Semua penjawat awam perlu memberi tumpuan kepada usaha membantu rakyat dalam tempoh sukar ketika ini.

Perdana Menteri Tan Sri Muhyiddin Yassin berkata, segala perancangan kerajaan memerlukan komitmen dan kerjasama daripada perkhidmatan awam yang cekap, berintegriti dan prihatin.

Untuk meningkatkan aspek governans, integriti dan anti-rasuah, kerajaan juga akan meneruskan pelaksanaan Pelan Anti Rasuah Nasional bagi mencapai hasrat negara yang berintegriti dan bebas rasuah.

Dalam ucapan sama, Perdana Menteri juga meminta pihak Syarikat berkaitan kerajaan (GLC) dan badan-badan berkanun melaksanakan program tanggungjawab sosial korporat untuk membantu masyarakat yang susah.


Kerajaan fokus Dasar Pendidikan Digital

PUTRAJAYA, 1 Mac - Selaras dengan usaha memperkasa ekonomi digital, pelaksanaan Dasar Pendidikan Digital akan diberi tumpuan oleh kerajaan.

Perdana Menteri Tan Sri Muhyiddin Yassin menjelaskan, pelaksanaan dasar itu bakal mempunyai tiga tujuan dan meliputi beberapa perkara.

Beliau percaya Dasar Pendidikan Digital adalah satu langkah ke hadapan untuk menyediakan generasi fasih digital, pada masa sama melonjakkan kualiti pendidikan negara agar menjadi antara terbaik di dunia.


Portal MyFutureJobs bakal diperkasa

PUTRAJAYA, 1 Mac - Pertubuhan Keselamatan Sosial (PERKESO) sedang melaksanakan program Penjana Kerjaya 2.0 dan pemerkasaan portal MYFutureJobs.

Menurut Perdana Menteri Tan Sri Muhyiddin, program itu bagi menggalakkan majikan mengambil dan melatih pekerja baharu.

Jelasnya, pandemik COVID-19 memberi kesan yang besar kepada masalah pengangguran di negara ini.

Tahun lalu, sebanyak 107,024 kes pemberhentian kerja dilaporkan manakala 14,273 kes lagi dilaporkan sehingga 21 Febuari 2021.

Bagi mengatasi masalah pemberhentian kerja dan pengangguran, kerajaan menubuhkan Majlis Pekerjaan Negara (MPN) yang merupakan badan tertinggi dalam penetapan dasar dan strategi serta pemantauan pelaksanaan inisiatif berkaitan penciptaan pekerjaan.

Tahun ini, MPN menyasarkan kewujudan sebanyak 500,000 peluang pekerjaan kepada rakyat negara ini.


Strategi kawal penularan COVID-19 akan digubal

PUTRAJAYA, 1 Mac - Kerajaan akan menggubal strategi mengawal penularan COVID-19 berdasarkan data yang diperoleh.

Pada masa sama, pendekatan yang lebih bersasar akan diambil dengan melaksanakan Perintah Kawalan Pergerakan yang lebih ketat di lokasi kluster jangkitan.

Menurut Perdana Menteri Tan Sri Muhyiddin Yassin, meskipun aktiviti ekonomi dibuka, ia tertakluk kepada amalan penjarakan fizikal serta Prosedur Operasi Standard (SOP) yang ketat serta penguatkuasaan SOP akan dipertingkat.

Ini termasuk mengambil tindakan tegas ke atas mereka yang tidak mematuhinya.

Beliau berkata demikian dalam ucapannya di Majlis Amanat Perdana Setahun Malaysia Prihatin di Putrajaya.

Menurut Perdana Menteri, kerajaan juga akan merangka beberapa langkah tambahan dalam tempoh terdekat, antaranya menyediakan bantuan secara bersasar kepada golongan rentan.

Sokongan kepada perniagaan khususnya yang terkesan ketika PKP akan dipertingkat selain memberi tumpuan kepada sistem penyampaian awam terutama bagi memastikan bantuan sampai ke semua peringkat.

Kerajaan juga akan memberi fokus utama kepada agenda pendigitalan selaras dengan pertumbuhan sumber kekayaan baharu dan transformasi ekonomi negara berasaskan pengetahuan dan inovasi.


Lapan  individu dikenakan kompaun, bersantai beramai-ramai tidak ikut SOP

GEORGE TOWN, 1 Mac - Tindakan lapan individu berkumpul di kawasan persiaran Karpal Singh, Jelutong Pulau Pinang, petang semalam bagai ‘beranak tidak berbidan’, apabila masing-masing dikompaun kerana ingkar prosedur operasi standard, SOP, Perintah Kawalan Pergerakan, PKP.

Mereka yang terdiri daripada lima lelaki dan tiga wanita warga tempatan berusia 20 hingga 40 tahun itu memberi pelbagai alasan ketika ditahan antaranya mahu melakukan senaman dan menghirup udara segar.

Ketua Polis Daerah Timur Laut, ACP Soffian Santong berkata, tinjauan pihaknya di kawasan itu mendapati mereka hanya duduk berkumpul dan bersembang.  Justeru polis mengambil tindakan mengenakan kompaun satu ribu ringgit setiap seorang. Menurut beliau, pihaknya turut memeriksa 15 pengunjung lain di kawasan berkenaan dan memberikan nasihat.  Operasi melibatkan 43 anggota yang terdiri daripada Pasukan Polis Diraja Malaysia, Sukarelawan Simpanan Polis Diraja Malaysia, Angkatan Pertahanan Awam Malaysia dan Majlis Bandaraya Pulau Pinang.  Selain pemeriksaan SOP, 12 saman trafik turut dikeluarkan terhadap kenderaan yang didapati menghalang lalu lintas di kawasan berkenaan.


Tan Sri Muhyiddin sertai solat hajat sempena setahun pentadbiran kerajaan Perikatan Nasional

KUALA LUMPUR, 1 Mac - Tan Sri Muhyiddin menyertai solat hajat perdana bersempena setahun pentadbiran kerajaan Perikatan Nasional PN di Masjid Putra, Putrajaya.

Ia turut disertai oleh beberapa menteri kabinet termasuk menteri kanan.

Antara menteri kabinet yang hadir adalah, Menteri Kanan Pertahanan, Datuk Seri Ismail Sabri Yaakob, Menteri Kanan yang juga Menteri Perdagangan Antarabangsa dan Industri, Datuk Seri Mohamed Azmin Ali dan Menteri Kanan Pendidikan, Datuk Dr Radzi Jidin.

Selain itu, Menteri Komunikasi dan Multimedia, Datuk Saifuddin Abdullah dan Menteri di Jabatan Perdana Menteri Hal Ehwal Agama Datuk Dr Zulkifli Mohamad Al Bakri juga turut serta.

Solat hajat perdana bermula dengan solat maghrib berjemaah dan diimamkan oleh Mufti Wilayah Persekutuan, Datuk Dr Luqman Abdullah.

Perdana Menteri bersama jemaah kemudiannya menyertai bacaan surah yassin, tahlil dan doa selamat serta mengalunkan selawat ke atas junjungan besar Rasulullah s.a.w.

Majlis solat hajat perdana diakhiri dengan solat Isyak berjemaah.


Kerajaan PN kekal kukuh, dua Ahli Parlimen PKR umum sokongan kepada PM

KUALA LUMPUR, 28 Februari - Ahli Parlimen Julau, Larry Sng Wei Shien dan Ahli Parlimen Tebrau, Steven Choong Shiau Yoon dari Parti Keadilan Rakyat (PKR) hari ini menyatakan sokongan kepada kerajaan Perikatan Nasional (PN).

Akuan Bersumpah (SD) yang ditandatangani mereka diserahkan kepada Perdana Menteri, Tan Sri Muhyiddin Yassin.

Menerusi status di Facebook, Tan Sri Muhyiddin berkongsi gambar majlis penyerahan SD tersebut.

Menurut Perdana Menteri, akaun bersumpah itu ditandatangani dan diserahkan kepada beliau selepas sesi pemukiman anggota Jemaah Menteri sempena setahun kerajaan PN di Putrajaya.

Beliau yang melahirkan rasa syukur berkata sokongan itu pasti akan mengukuhkan lagi kerajaan PN dalam usaha dan perancangan untuk mengurus pandemik COVID-19.

Juga memangkin kebangkitan semula ekonomi negara.


PM pastikan Sabah dan Sarawak diberi layanan adil dalam pelbagai aspek

KUALA LUMPUR, 28 Februari - Perdana Menteri, Tan Sri Muhyiddin Yassin akan memastikan Sabah dan Sarawak diberi layanan adil dalam pelbagai aspek seiring pewujudan portfolio Hal Ehwal Sabah dan Sarawak dalam Kabinet Kerajaan Perikatan Nasional (PN).

Jelas beliau terdapat banyak lagi usaha yang perlu dibuat bagi meletakkan kedua-dua negeri itu setara dengan Semenanjung.

Jelasnya, pewujudan portfolio Hal Ehwal Sabah dan Sarawak kerana kedudukan kedua-dua negeri itu jauh ketinggalan daripada sudut pembangunan dan infrastruktur.


Proklamasi Darurat bukan perisai kekalkan kuasa PM

KUALA LUMPUR, 28 Februari - Perisytiharan darurat sama sekali tiada kaitan dengan politik atau membolehkan Tan Sri Muhyiddin Yassin mengekalkan jawatan sebagai Perdana Menteri.

Sebaliknya langkah itu bagi membolehkan isu COVID-19 diuruskan secara berkesan dan segera.

Ketika menjelaskan kedudukan sebenar berkenaan Proklamasi Darurat yang diperkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah atas nasihat Perdana Menteri, beliau berkata akan tetap berpegang pada janji bahawa darurat akan ditamatkan lebih awal daripada tarikh 1 Ogos jika pandemik COVID-19 berjaya dibendung.

Tambahnya, melalui Ordinan Darurat, kerajaan boleh mencadangkan pindaan-pindaan terhadap beberapa akta atau perkara-perkara baharu yang ingin dibuat dalam bentuk ordinan tanpa menunggu proses melalui Parlimen dan mengambil masa yang lama.


Rakyat diminta bersatu hati bersama kerajaan tangani pandemik COVID-19

KUALA LUMPUR, 28 Februari - Semua pihak diminta berganding bahu bersama-sama kerajaan dalam menangani masalah dihadapi negara terutama dalam mendepani pandemik COVID-19.

Perdana Menteri, Tan Sri Muhyiddin Yassin menjelaskan ia bagi memastikan agar semua lapisan masyarakat dapat menikmati manfaat yang diberikan oleh kerajaan.

Jelasnya, tumpuan kini kepada Program Imunisasi COVID-19 yang dilihat sebagai kejayaan kerajaan Pakatan Nasional (PN) dalam usaha untuk menjamin kesejahteraan rakyat.

Kesanggupan beliau menjadi orang pertama menerima suntikan vaksin itu memberi keyakinan kepada rakyat bahawa hidup akan kembali pulih seperti sebelum COVID-19.

Dalam melahirkan rasa syukur pentadbiran kerajaan yang baik, beliau turut menyuarakan sumbangan dan sikap komited penjawat awam dalam melaksanakan tanggungjawab, menjaga keselamatan dan ketenteraman negara serta memperkukuh perpaduan rakyat.

Tan Sri Muhyiddin Yassin berkata demikian dalam wawancara khas menyentuh tadbir urus negara dan beberapa perkara lain termasuk pengurusan COVID-19, pakej rangsangan ekonomi dan inisiatif kerajaan bagi mengendurkan kerisauan rakyat.


Pentadbiran Tan Sri Muhyiddin Yassin dahulukan kepentingan rakyat

KUALA LUMPUR, 28 Februari - Menangani krisis kesihatan yang tidak pernah berlaku dalam sejarah dan memberi implikasi serius kepada ekonomi negara.

Cabaran amat besar itu dihadapi Tan Sri Muhyiddin Yassin sebaik beliau mengambil alih teraju pentadbiran negara.

Genap setahun kepimpinan Perdana Menteri esok, ikuti laporan khas 'Setahun Malaysia Prihatin' bersama wartawan Farhana Azwanee Ismail.

Meski tempoh setahun bukan satu jangka masa yang panjang, Tan Sri Muhyiddin sudah berjaya membuktikan tugas sukar yang digalas beliau berjaya ditangani melalui pendekatan yang mengutamakan rakyat.

Di kala krisis politik dan ketidakstabilan ekonomi akibat pandemik COVID-19 melanda, beliau rela mengambil langkah tidak popular namun tepat dengan mengumumkan pelaksanaan Perintah Kawalan Pergerakan (PKP).

Ia satu manifestasi kekuatan kepimpinan Tan Sri Muhyiddin.

Kita lihat umpamanya bahawa pandemik itu dapat ditangani walaupun keadaannya begitu mendesak sekali dalam satu-satu ketika.

Dan ini adalah kepimpinan PM sendiri yang menonjolkan bahawa kepentingan peribadi, kepentingan politik diketepikan tetapi keutamaan negara diutamakan.

Dan ini yang ditonjolkan setiap kali PM berhadapan dengan rakyat umpamanya mempamerkan semuanya dalam kawalan dan ada perancangannya.

Dan harapannya adalah rakyat Malaysia mengharapkan bahawa kepimpinan ini yang diperlukan pada ketika ini bukan kepimpinan yang pentingkan diri sendiri dan ataupun agenda parti politik tetapi kepentingan yang mementingkan agenda negara dan rakyat.

Strategi memperkenal Perintah Kawalan Pergerakan Bersyarat (PKPB) mulai 4 Mei tahun lalu misalnya satu lagi tindakan berani Perdana Menteri demi kelangsungan ekonomi.

Ia hanya mampu dilakukan melalui kepimpinan holistik dalam membuktikan setiap keputusan kerajaan telah mengambil kira aspek kepentingan rakyat meski berdepan kekangan.

Ini ditambah pula pengenalan dan pelaksanaan lima pakej rangsangan dengan yang terbaharu Pakej Bantuan Perlindungan Ekonomi dan Rakyat Malaysia (PERMAI).

Realitinya, menangani COVID-19 melalui pelaksanaan strategi dan dasar yang tersusun, berkesan dan mantap sejak setahun lalu sudah dibuktikan kerajaan Perikatan Nasional di bawah kepimpinan Tan Sri Muhyiddin.

Ini memandangkan pandemik dihadapi bukan sekadar menangani isu kesihatan tetapi merangkumi aspek keselamatan rakyat, ekonomi dan sosial.


Sembilan kluster baharu dikesan

PUTRAJAYA, 28 Februari - Kementerian Kesihatan hari ini mengenal pasti sembilan lagi kluster baharu jangkitan COVID-19.

Ketua Pengarahnya, Tan Sri Dr Noor Hisham Abdullah dalam kenyataan media memaklumkan kesemua kluster itu berkaitan tempat kerja.

Empat kluster dikenal pasti di Johor, tiga di Selangor dan masing-masing satu kluster di Kuala Lumpur dan Pulau Pinang.

Tambahan kluster baharu itu menjadikan kluster yang aktif sebanyak 491.

Manakala jumlah kluster tamat sebanyak 647 termasuk tiga kluster yang tamat hari ini iaitu Kluster Jalan Rami Tiga, Kluster Lingkaran Maluri dan Kluster Sri Plentong.

Untuk hari ini, 89 kluster mempunyai pertambahan kes baharu dengan Kluster Perusahaan Jalan Bukit paling banyak iaitu 262 kes, Kluster Tapak Bina Bukit Kiara 180 kes dan Kluster Jalan Tasek Avenue 166 kes.